निवृत्त पोलीस महासंचालक आणि ज्येष्ठ क्रीडा मानसोपचार तज्ज्ञ भीष्मराज पुरूषोत्तम बाम ( ७९ ) यांचे शुक्रवारी सायंकाळी सव्वासहाच्या सुमारास येथे हृदयविकाराने निधन झाले . विशेष म्हणजे निवृत्तीनंतरच्या आयुष्यात ज्या विषयावर ते सदैव खेळाडूंना मार्गदर्शन करीत राहिले त्याच योगा या विषयावर ते एका सभागृहात मार्गदर्शन करीत असतानाच त्यांना हृदयविकाराचा झटका आला . महात्मानगर सभागृहात दर शुक्रवारी बाम हे योगा विषयावर नागरिकांसह खेळाडूंना मार्गदर्शन करीत असत . सभागृहात मार्गदर्शन करीत असताना त्यांना हृदयविकाराचा त्रास जाणवू लागल्यानंतर उपस्थितांनी तातडीने लगतच्या खासगी रुग्णालयात नेले . परंतु , तत्पुर्वीच त्यांचे निधन झाल्याचे डॉक्टरांनी सांगितले . या घटनेचे वृत्त समजताच क्रीडापटू , प्रशिक्षकांनी रुग्णालय व निवासस्थानी धाव घेतली . भीष्मराज बाम यांच्या सल्ल्यामुळे कारकीर्दीला पूर्णपणे वेगळे वळण लागलेले अनेक क्रीडापटू आहेत . त्यामध्ये नेमबाज अंजली भागवत , अभिनव बिंद्रा , टेनिसपटू लिएँडर पेस , महेश भूपती , क्रिकेटपटू सचिन तेंडुलकर , राहुल द्रवीड , धावपटू कविता राऊत आदी दिग्गजांचा समावेश आहे . क्रीडा मानसोपचाराकडे वळण्यामागे बाम यांना कारणीभूत झाली पोलीस महासंचालकपदाहून निवृत्त झाल्यानंतरची एक दुखापत . या दुखापतीमुळे बाम यांना सहा महिन्यांपेक्षा अधिक दिवस आराम करावा लागला . यादरम्यान काही रशियन पुस्तके त्यांच्या वाचण्यात आली . त्यात एका पुस्तकातील ‘आपलं मन हाच आपला शत्रू’ हे वाक्य त्यांना अधिक भावले . स्वतः एक उत्कृष्ठ नेमबाज असलेल्या बाम यांनी त्यानंतर मग योग आणि मन यांचा क्रीडा क्षेत्राच्या दृष्टिकोनातून अभ्यास करण्यास सुरूवात केली . क्रीडा मानसोपचाराचा रितसर अभ्यासक्रमही पूर्ण केला . काही खेळाडूंच्या कामगिरीत त्यांनी दिलेल्या सल्ल्यानुसार फरक पडत गेल्यावर दिग्गज खेळाडू त्यांच्याकडे मार्गदर्शन घेण्यास येऊ लागले . २००१ पर्यंत माजी क्रिकेट कसोटीपटू राहुल द्रवीड हा अत्यंत संथपणे खेळत असे . फटकेबाजी करण्याचा प्रयत्न करूनही ते जमत नव्हते . अशा वेळी बाम यांनी दिलेल्या सल्ल्यामुळे द्रवीडच्या कामगिरीत आमूलाग्र बदल झाला . क्रिकेटप्रेमींना त्यानंतर फटकेबाज द्रवीडचे दर्शन झाले . तीच गोष्ट नेमबाज अंजली भागवतची . बाम यांच्या मार्गदर्शनाची २००० च्या राष्ट्रकुल स्पर्धेत अंजली भागवतला सुवर्णपदकांना गवसणी घालण्यास मदत झाली . नाशिकची आंतरराष्ट्रीय धावपटू कविता राऊत तर बाम यांच्यासाठी मुलीप्रमाणेच . निराशेचे क्षण आले की कविताला बाम यांच्या मार्गदर्शनाचा आधार मिळत असे . अगदी अलीकडे रिओ ऑलिम्पिकपूर्वी बंगळूरू येथे आयोजित शिबीरात खेळाडूंना मानसिकदृष्टय़ा कणखर कसे राहावे यासंदर्भात मार्गदर्शन करण्यासाठी बाम यांना भारतीय क्रीडा प्राधिकरणनातर्फे आमंत्रित करण्यात आले होते . त्यांच्याबरोबर पुण्याच्या ज्योती कानिटकर यांनाही बोलविण्यात आले होते . साधारणतः महिनाभरासाठी बाम यांच्या व्याख्यानांचे आयोजन करण्यात आले होते . परंतु , त्या ठिकाणी क्रीडा क्षेत्रातील विचित्र राजकारण सहन न झाल्याने बाम हे अवघ्या दोन आठवडय़ात परत आले . १९९८ मध्ये नाशिकमध्ये नेमबाजीची क्रीडा प्रबोधिनी स्थापन करून त्याव्दारे अनेक राष्ट्रीय , आंतरराष्ट्रीय नेमबाज घडविले . नेमबाजीला प्रोत्साहन देण्यासाठी बाम यांनी एक्स एल टारगेट शुटर्स असोसिएशनची स्थापना केली . पुरूषोत्तम अकॅडमीचे संस्थापक , पुण्याच्या चाणक्य मंडळाचे विश्वस्त व मार्गदर्शक , योग विद्या धामच्या योग गुरुकुल विभागात अध्यापक म्हणून त्यांनी काम पाहिले . ते आम्हा सर्व खेळाडूंचे ‘गॉडफादर’ होते . राष्ट्रकुल स्पर्धेस जाण्याआधी त्यांनी माझ्याकडे ‘कविता तु मला आताच स्वाक्षरी देऊन ठेव कारण स्पर्धा झाल्यानंतर तुझ्याकडे तितकाही वेळ राहणार नाही याची मला खात्री आहे’ असे सांगितले होते . खेळाडूंविषयी त्यांना असलेला विश्वास त्यांची आपुलकी , माणुसकी सर्वकाही दर्शवितो . – कविता राऊत ( आंतरराष्ट्रीय धावपटू ) देशातील नामवंत क्रीडापटूंचे गुरू असणारे भीष्मराज बाम सर पोलीस अधिकारी - कर्मचारी व खेळाडूंचे मार्गदर्शक होते . पोलीस दलातील खेळाडूंना ते नेहमी मार्गदर्शन करायचे . क्रीडा मानसोपचाराचे मार्गदर्शन करीत त्यांनी अनेक प्रतिथयश खेळाडू घडविले . – रवींद्र सिंगल ( पोलीस आयुक्त , नाशिक ) काही माणसे आपल्यावर वडिलांसमान प्रेम करतात . डॉ . बाम हे त्यांच्यापैकीच एक होते . भारतीय नेमबाजांना जागतिक स्तरावर जी कीर्ती लाभली आहे ती केवळ बाम यांच्यामुळेच . आम्ही ज्या वेळी या खेळात उतरलो त्या वेळी आमचे ज्ञान खूपच अल्प होते . अक्षरशः शून्यातून आम्हाला जागतिक स्तरावरील ज्ञान व अनुभव त्यांच्यामुळेच मिळाला . महाराष्ट्राच्या नेमबाजांनी जागतिक स्तरावरील विविध स्पर्धामध्ये जी काही पदकांची लयलूट केली आहे , त्यामध्ये बाम सरांनी शिकविलेल्या अनेक मौलिक सूचनांचा मोठा वाटा आहे . आम्हाला ऑलिम्पिकमध्ये भारताचे प्रतिनिधित्व करता आले , त्याचे श्रेय बाम सरांनाच देता येईल . अफाट बुद्धिमत्ता , परंतु अतिशय निगर्वी व्यक्तिमत्त्व लाभलेले क्रीडातज्ज्ञ म्हणूनच त्यांची ओळख होती . प्रत्येक भेटीच्या वेळी त्यांच्याकडून काहीतरी नवीन शिकायला मिळत असे . समोरच्या व्यक्तीचे बारकाईने निरीक्षण करून त्यानुसार त्याला शिकविण्याची हातोटी त्यांच्याकडे होती . खेळाडूंच्या हक्कासाठी ते नेहमी भांडत असत , मात्र कधीही त्यांनी आपला संयम सोडला नाही . – अंजली भागवत , आंतरराष्ट्रीय नेमबाज


ऑटोमोबाईल हे वेगाने वाढणारे क्षेत्र आहे . ग्राहकांची सोय आणि बाजारातील ट्रेंड लक्षात घेऊन दिवसागणिक बाजारात नवीन बाईक दाखल होत आहेत . बजाज या ऑटोमोबाईलमधील नामांकित कंपनीने नुकतेच आपल्या पल्सर या दुचाकीचे नवे मॉडेल लाँच केले आहे . विशेष बाब म्हणजे बजाज पल्सर रियर डिस्क व्हेरियंट लॉन्च केल्यावर दोन महिन्यांच्या आतच कंपनीने आणखी एक बाईक लाँच करत ग्राहकांना खुश केले आहे . ही बाईक म्हणजे क्लासिक एडिशन असून या एडिशनची किंमत ६७ , ४३७ आहे . आणखी एक महत्त्वाची बाब म्हणजे ही गाडी रियर ड्रम ब्रेक व्हेरियंटपेक्षा सुमारे ६ , ६३७ रूपयांनी स्वस्त आहे . सध्या ही गाडी केवळ काळ्या रंगात उपलब्ध असून नव्या गाडीत आधीच्या मॉडेलपेक्षा फारसा फरक नाही . पल्सर क्लासिक १५० मध्ये रियर डिस्क व्हेरियंटप्रमाणेच १४९ सीसी पॉवर एअर कूल्ड , सिंगल - सिलिंडर बीएसआईव्ही इंजिन आहे . या बाईकची मोटार ८००० rpm मध्ये १४PS आणि ६०००rpm मध्ये १३ . ४ एनएम टॉर्क देते . या बाईकची स्पर्धा होंडा यूनिकॉर्न १५० आणि हीरो एक्सट्री स्पोर्टस तसेच हिरो अचीवर या बाईकसोबत आहे .


चेंडू कुरतडण्याप्रकरणी एक वर्षाची बंदी लादण्यात आलेल्या स्टिव्ह स्मिथ आणि डेव्हिड वॉर्नर यांना क्रिकेट ऑस्ट्रेलियाने बंदीच्या कालावधीत श्रेणी ( ग्रेड ) क्रिकेट सामने खेळण्यास परवानगी दिली आहे . याच प्रकरणात नऊ महिन्यांची बंदी लादण्यात आलेल्या कॅमेरुन बॅंक्रॉफ्टबाबत मात्र अजून निर्णय झालेला नाही . क्रिकेट ऑस्ट्रेलिया सोमवारी ( ता . १४ ) वेस्टर्न ऑस्ट्रेलियातील प्रमुख क्लबबरोबर चर्चा करणार आहे . या चर्चेनंतर बॅंक्रॉफ्टबाबत निर्णय होईल , असे मानले जाते . दक्षिण आफ्रिकेविरुद्धच्या कसोटी सामन्यातील चेंडू कुरतडण्याच्या प्रकरणानंतर या तिघांवर कारवाई करण्यात आली होती . कारवाईत तिघांनाही आंतरराष्ट्रीय आणि देशांतर्गत क्रिकेट खेळता येणार नाही , असे स्पष्ट करण्यात आले होते . मात्र , या खेळाडूंना श्रेणी क्रिकेट खेळण्यास आमची हरकत नसेल , असा निर्णय क्रिकेट ऑस्ट्रेलियाने घेतला . यानंतर न्यू साऊथ वेल्स क्रिकेट संघटनेने आम्ही क्रिकेट ऑस्ट्रेलियाने घेतलेल्या निर्णयाच्या आड येणार नाही असे स्पष्ट करत स्मिथ आणि वॉर्नर यांना अनुक्रमे सदरलॅंड आणि रॅंडविक पिटरशाम क्लबकडून खेळण्याची परवानगी दिली . वेस्टर्न ऑस्ट्रेलिया क्रिकेट संघटनेने मात्र याबाबत निर्णय राखून ठेवला आहे . विशेष म्हणजे या तीनही खेळाडूंना यापूर्वी आयपीएलमधूनही बाहेर पडावे लागले होते .


क्वालालंपूर ( मलेशिया ) : अनेक युवा खेळाडूंना रणजी स्पर्धेत खेळविण्याचा निर्णय घेऊन 19 वर्षांखालील आशिया करंडक स्पर्धेकडे दुर्लक्ष करण्याचा फटका भारताला सोमवारी बसला . दुबळ्या नेपाळने स्पर्धेतील सर्वांत सनसनाटी विजय नोंदवताना भारताचा 19 धावांनी पराभव केला . नेपाळच्या या सनसनाटी विजयात कर्णधार दीपेंद्रसिंग आरी याची अष्टपैलू कामगिरी निर्णायक ठरली . दीपेंद्रच्या 88 धावांच्या खेळीने नेपाळला 8 बाद 185 धावांची मजल मारता आली . त्यानंतर त्याच्या गोलंदाजीसमोर भारताचा डाव 1 बाद 95 अशा भक्कम स्थितीतून कोलमडला . दीपेंद्रने 39 धावांत 4 गडी बाद करत भारताचा डाव 166 धावांत गुंडाळण्यात मोलाची कामगिरी बजावली . नेपाळच्या आव्हानाचा पाठलाग करताना भारताची सुरवात आक्रमक होती . हिमांशू राणाने नेपाळच्या गोलंदाजांना निष्प्रभ ठरवताना 46 चेंडूंत 38 धावा केल्या . त्याने सात चौकार आणि एक षटकार लगावला . कमलसिंगच्या गोलंदाजीवर तो बाद झाल्यानंतरही डाव भारताच्या हातात होता . त्यांना विजयासाठी 27 षटकांत 96 धावांची गरज होती आणि त्यांचे नऊ गडी बाद व्हायचे होते . दीपेंद्रच्या गोलंदाजीला सुरवात झाली आणि सामन्याचे चित्रच पालटले . त्याने अथर्व तायडे याचा अडसर दूर केला आणि भारताच्या डावाला खिंडार पडले . पवन सराफ ( 2 - 24 ) आणि शालाब आलम ( 2 - 11 ) यांनी भारताच्या मधल्या फळीला स्थिरावू दिले नाही . मग वाढलेल्या आवश्यक धावगतीच्या दडपणाखाली भारतीय खेळाडू गडबडले . नेपाळच्या डावात फलंदाजी करताना दीपेंद्रने दाखवलेला संयम भारतीय फलंदाज दाखवू शकले नाहीत , हाच दोन्ही संघाच्या कामगिरीतील मुख्य फरक ठरला . दहा षटकांत सलामीची जोडी गारद झाल्यानंतरही दीपेंद्रने तिसऱ्या विकेटसाठी 49 धावांची भागीदारी केली . त्यानंतर आक्रमकता दाखवत त्याने सहा चौकार आणि दोन षटकार ठोकत डावाला वेग दिला . तो निर्णायक ठरला . त्यापूर्वी , नेपाळला पहिल्या सामन्यात बांगलादेशकडून पराभव पत्करावा लागला होता . भारताने मलेशियावर एकतर्फी विजय मिळवून जोशात सुरवात केली होती . भारताचा सामना आता बांगलादेश , तर नेपाळचा मलशियाशी होणार आहे . संक्षिप्त धावफलक ः नेपाळ 8 बाद 185 ( दीपेंद्रसिंग आरी 88 , जितेंद्र सिंग 36 ) वि . वि . भारत सर्वबाद 166 ( हिमांशू राणा 36 , मनज्योत कालरा 35 , दीपेंद्रसिंग 4 - 39 ) . आम्ही या विजयाने कमालीचे आनंदीत झालो आहोत . कारण , आतापर्यंत आम्ही कुठल्याच स्तरावर भारतावर विजय मिळविलेला नाही . भारताने आजही चांगली सुरवात केली होती . पण , त्यांना बॅकफूटवर ठेवण्यात आमच्या गोलंदाज आणि क्षेत्ररक्षकांची मोठी कामगिरी होती . याही पेक्षा भारताचे प्रशिक्षक राहुल द्रविड यांनी ड्रेसिंगरुमध्ये येऊन आमचे कौतुक केल्याने आमचे खेळाडू अधिक हरखून गेले आहेत . - बिनोदकुमार दास , नेपाळचे प्रशिक्षक


बहुप्रतिक्षीत ‘गेम ऑफ थ्रोन्स’ या मालिकेचा सातव्या सीझनचा ट्रेलर नुकताच प्रदर्शित झाला . सात भागांचा असणारा हा सिझन १६ जुलैपासून प्रेक्षकांना पाहता येणार आहे . हा ट्रेलर सध्या यू - ट्युबवर गाजत असला तरी यात काही आधीच्या गाजलेल्या पात्रांची उणीव भासत आहे . पण ‘गेम ऑफ थ्रोन्स’च्या कट्टर चाहत्यांना याचा फारसा काही फरक पडलेला दिसत नाही . फक्त २४ तासांत या सिनेमाने ६ कोटी १ लाख लोकांनी हा ट्रेलर पाहिला . विनयभंग प्रकरणात स्वामी ओम यांना अटकपूर्व जामीन फेसबुक , ट्विटर , युट्युब आणि इतर सोशल मीडियाच्या माध्यमांतून हा ट्रेलर सध्या सोशल मीडियावर धुमाकूळ घालत आहे . ‘बाहुबली २’ सिनेमाचा ट्रेलर जेव्हा प्रदर्शित झाला तेव्हा २४ तासांत ५ कोटी लोकांनी तो पाहिला होता . जेव्हा ‘बाहुबली २’ सिनेमाचा ट्रेलर प्रदर्शित झाला होता तेव्हा हिंदी , तेलगू , तमिळ , मल्याळम या चार भाषांमध्ये २४ तासांच्या आत ५ कोटींपेक्षा जास्त लोकांनी हा सिनेमा पाहिला होता . जे आमिर , सलमानच्या सिनेमांना जमले नाही ते ‘गेम ऑफ थ्रोन्स’ने अगदी सहज करून दाखवले आहे . तुम्हाला माहित नसेल तर सांगतो की , ‘गेम ऑफ थ्रोन्स’ही इंग्रजीमधील सर्वात गाजलेली टीव्ही मालिका आहे . जॉज आर आर मार्टिनच्या ‘ए साँग ऑफ फायर अॅण्ड आइस’ या पुस्तकावर आधारित आहे . या सीरिजचे ६ भाग आधीच प्रदर्शित झाले असून लवकरच सातवा भागही प्रेक्षकांच्या भेटीला येणार आहे . यावेळी युद्धाची पार्श्वभूमी यात दावखण्यात येणार आहे .


बिग बॉस या वादग्रस्त रिअॅलिटी शोचं बारावं पर्व प्रेक्षकांच्या भेटीला आलंही . वेगळं स्वरुप , सेलिब्रिटींचा सहभाग आणि त्यानंतर समोर येणारे वाद असं या कार्यक्रमाचं जणू अदृश्य चित्रच आपल्या मनात बसलं आहे . अशा या कार्यक्रमाचं नवं पर्व सुरू होण्यापूर्वी त्यातील काही स्पर्धकांची नावं जाहीर करण्यात आली . ज्यामध्ये कॉमेडियन भारती सिंग आणि तिचा पती हर्ष लिंबाचिया या दोघांचाही समावे होता . किंबहुना ही जोडी बिग बॉसच्या घरात येण्यासाठी बरीच उत्सुक असल्याचंही कळत होतं . आता मात्र परिस्थिती बदलली असून , ‘इंडियन एक्स्प्रेस’च्या वृत्तानुसार हर्ष आणि भारती या कार्यक्रमात येणारच नसल्याचं कळत आहे . कार्यक्रमाच्या लोकप्रियतेसाठीच हे सर्व वाहिनीकडून आधीच ठरवण्यात आलं होतं . किंबहुना कार्यक्रमाच्या पहिल्या भागात परफॉर्म करण्यासाठीही त्यांना आमंत्रित करण्यात आलं होतं . पण , हीसुद्धा एक अफवाच ठरली . सध्यातरी हर्ष आणि भारती बिग बॉसच्या या पर्वाच दिसणार नाहीत , अशी माहिती सूत्रांनी दिली आहे . सलमान खानच्या सूत्रसंचलनाची जोड असणारं बिग बॉसचं हे पर्व पुन्हा एकदा त्यातील स्पर्धक आणि थीममुळे चर्चेचा विषय ठरत आहे . या नव्याकोऱ्या पर्वात दिपिका कक्कर , नेहा पेंडसे , सृष्टी रोडे , अनुप जलोटा , करणवीर बोहरा , क्रिकेटपटू श्रीसंत यांचा सहभाग असणार आहे . त्यामुळे आता या घरातून नेमक्या कोणत्या चर्चा बाहेर येतात , हे पाहणं महत्त्वाचं ठरणार आहे .


मराठी चित्रपटसृष्टीतील चॉकलेट बॉय म्हणजेच स्वप्निल जोशी आणि त्याची पत्नी लीना यांच्या घरी २३ मे २०१६ रोजी छोट्या परी राणीचे आगमन झाले . स्वप्निलने आपल्या लाडक्या लेकीचे नाव ‘मायरा’ असे ठेवले आहे . नुकताच स्वप्निलच्या फॅन क्लबने त्याच्या लेकीचा पहिला फोटो ट्विटरवर पोस्ट केला आहे . ‘लेडिज अॅण्ड जेण्टलमन प्लीज वेलकम मायरा स्वप्निल जोशी , ’ अशी कॅप्शन या फोटोला टीम स्वप्निलने दिली आहे . एक अभिनेता म्हणून स्वप्निल यशस्वी झाला आहे . पण ख - या आयुष्यात एक चांगला बाबा बनण्याचा प्रयत्न आता स्वप्निल करतोय . त्याविषयी तो ट्विटरवरून काही ना काही माहिती देत असतो . मायराचा जन्म झाल्यापासून तो जास्तीत जास्त वेळ तिच्यासोबत घालवण्याचा प्रयत्न करतोय . इतकेच नाही तर आपल्या चिमुकलीचे डायपर बदलायलाही तो शिकतोय . लीना आणि मायरासोबत वेळ घालवण्यासाठी सध्या त्याने कामातून ब्रेक घेतलाय . ऑगस्ट महिन्यापासून स्वप्निल त्याच्या चित्रपटांच्या शूटींगला सुरुवात करेल . आगाम ‘फुगे’ या चित्रपटाद्वारे स्वप्निल त्याच्या चाहत्यांना रुपेरी पडद्यावर दिसेल . या चित्रपटात सुबोध भावे आणि सोनाली कुलकर्णी यांच्याही भूमिका असून स्वप्ना वाघमारे जोशी या चित्रपटाचे दिग्दर्शन करणार आहे .


भारताचा माजी क्रिकेटपटू गौतम गंभीरने नुकतीच सर्व प्रकारच्या क्रिकेट सामन्यांमधून आपली निवृत्ती जाहीर केली . शनिवारी आपला अखरेचा रणजी सामना खेळत असलेल्या गौतमने आंध्र प्रदेशविरुद्ध शतक झळकावत आपली उपयुक्तता सिद्ध केली . नुकतचं गौतम गंभीरने आज तक वाहिनीला दिलेल्या मुलाखतीत महेंद्रसिंह धोनीच्या कर्णधारपदावर मोठं प्रश्नचिन्ह निर्माण केलं आहे . २०१२ साली ऑस्ट्रेलियातील सीबी सिरीजमधले धोनीने कर्णधार म्हणून घेतलेले काही निर्णय हे माझ्यासाठी धक्कादायक होते असं गौतम म्हणाला . ऑस्ट्रेलियातील मालिकेदरम्यान धोनीने कर्णधार या नात्याने गौतम गंभीर , विरेंद्र सेहवाग आणि सचिन तेंडुलकर या तिन्ही खेळाडूंना एकाच वेळी सामन्यात संधी देता येणार नाही हे स्पष्ट केलं होतं . हे तिन्ही खेळाडू मैदानात क्षेत्ररक्षणादरम्यान जास्त धावा देत असल्याचं कारण धोनीने दिलं . मात्र या तिरंगी मालिकेच्या अंतिम फेरीत गौतमला संघात स्थान देण्यात आलं , गौतम आणि सचिन तेंडुलकरने या मालिकेत ७ तर विरेंद्र सेहवागने ५ सामने खेळले . गंभीरने या सामन्यांत ३०८ धावा काढत मालिकेतला दुसरा सर्वाधिक धावा काढण्याचा मानही पटकावला . “२०१५ चा विश्वचषक ऑस्ट्रेलियात होणार असल्यामुळे मी , विरेंद्र सेहवाग आणि सचिन तेंडुलकर यांना एकत्र संघात स्थान देता येणार नाही हे धोनीने स्पष्ट केलं होतं . त्याचा हा निर्णय माझ्यासाठी धक्कादायक होता . एखाद्या खेळाडूला तुम्ही २०१२ सालात तू २०१५ च्या विश्वचषक संघाचा सदस्य असशील की नाही याची खात्री देता येत नाही , असं सांगितलेलं माझ्या ऐकीवात नाही . जर तुम्ही चांगला खेळ करत गेलात तर तुम्हाला संघात जागा मिळते , तुमचं वय हे खेळाच्या आड येत नाही असंच मला वाटत होतं . ” गौतमने धोनीच्या निर्णयावर आश्चर्य व्यक्त केलं . मात्र हा निर्णय झाल्यानंतर प्रत्यक्षात चित्र काहीसं वेगळंच दिसलं . होबार्टमध्ये आम्हाला करो या मरोचा सामना होता तेव्हा मी , सेहवाग आणि सचिन तिघेही संघात खेळलो . ३७ षटकात आम्हाला दिलेलं लक्ष्य पूर्ण करायचं होतं आणि आम्ही ते केलंही . जर तुमच्यात धावा करण्याची क्षमता असेल तर तुम्ही मैदानात कितीही काळ फलंदाजी करु शकता . मात्र पहिल्यांदा तिघांना एकत्र न खेळवण्याबद्दल निर्णय झाल्यानंतर गरजेच्या वेळी आम्ही तिघेही एकत्र खेळलो . जर कर्णधार म्हणून धोनीने एक निर्णय घेतला होता तर त्याच्यावर ठाम राहणं त्याचं काम होतं . त्यामुळे कर्णधार म्हणून धोनीने पहिल्यांदा घेतलेला निर्णय तरी चूकीचा होता किंवा दुसरा निर्णय चुकीचा होता असं चित्र निर्माण होतं . त्याचा हा निर्णय आम्हा तिघांसाठी धक्कादायक असल्याचं गौतमने आज तकशी बोलताना स्पष्ट केलं . या तिरंगी मालिकेत भारताचा संघ स्पर्धेतून बाहेर फेकला गेला , यानंतर यजमान ऑस्ट्रेलियन संघाने अंतिम ३ सामन्यांपैकी २ सामने जिंकत मालिका २ - १ ने खिशात घातली .


फेसबुकनं आपलं सर्वात जुनं ‘टिकर बॉक्स’ हे फिचर काढून टाकलं आहे . फेसबुकच्या उजव्या बाजूला असणाऱ्या या टिकर बॉक्समध्ये मित्र मैत्रिणींच्या ताज्या घडामोडींबद्दल माहिती उपलब्ध व्हायची . म्हणजे कोणत्या मित्रानं किंवा मैत्रिणीने काय लाईक केलं , कुठे कॉमेंट केली याबद्दलचे अपडेट्स यायचे . वेळेप्रमाणे या अपडेट्स बदलल्या जायच्या . पण , हा टिकर बॉक्स फेसबुककडून काढून टाकण्यात आला असल्याचं ‘टेक क्रंच’नं म्हटलं आहे . २०११ मध्ये हे फिचर लाँच करण्यात आलं होतं . एखाद्या फिचरचा फारसा उपयोग होत नसेल तर फेसबुककडून ते काढून टाकण्यात येते . यावेळीही फेसबुकनं तेच केलं आहे . या जागी आता ‘ग्रीटिंग्स’ हे नवं फिचर येणार आहे . या नवीन फिचरमुळे युजर्स ‘हग’ , ‘हायफाइव्ह’ अशा प्रकारचे ग्रीटींग्स पाठवू शकतात . याशिवाय , ‘पोक’ या फीचरमध्ये हे वेगवेगळे पर्याय उपलब्ध असणार आहेत . ‘ग्रीटिंग्स’ हे फिचर सध्या थायलंड , ब्रिटन , ऑस्ट्रेलिया , कॅनडा , कोलंबियामध्ये रोलआउट झालं आहे . ते लवकरच भारतीय फेसबुक युजर्सनाही वापरता येईल .


बॉलीवूडमधील निर्माता करण जोहर जुळ्या मुलांचा पिता झाला आहे . करण जोहरला सरोगसीच्या माध्यमातून पुत्र आणि कन्यारत्नाची प्राप्ती झाली आहे . करण जोहरच्या मुलांच्या जन्माची नोंदणी शुक्रवारी करण्यात आली आहे . या नोंदणीमध्ये वडिल म्हणून करण जोहरचे नाव आहे . मात्र यामध्ये आईच्या नावाचा उल्लेख करण्यात आलेला नाही . एक मुलगा आणि एक मुलगी अशी करणच्या मुलांची जन्म नोंदणी करण्यात आली आहे . करण जोहरच्या मुलांचा जन्मदिवस ७ फेब्रुवारी असल्याचे नोंदीमध्ये नमूद करण्यात आले आहे . मुंबईच्या अंधेरीतील मसरानी रुग्णालयात करण जोहरच्या दोन मुलांचा जन्म झाला आहे . करण जोहरचा जवळचा मित्र आणि बॉलीवूड अभिनेता शाहरुख खानचा तिसरा मुलगा असलेल्या अबरामचा जन्मदेखील मसरानी रुग्णालयात झाला होता . जून २०१३ मध्ये शाहरुखला तिसऱ्या अपत्याची प्राप्ती झाली होती . यानंतर जून २०१६ मध्ये अविवाहित असलेल्या तुषार कपूरला सरोगसीच्या माध्यमातून पुत्ररत्नाची प्राप्ती झाली होती . जन्म नोंदणीनुसार करण जोहरच्या नावाची नोंद मुलांचे वडिल म्हणून करण्यात आली आहे . मात्र आईच्या नावाचा रकाना रिकामा सोडण्यात आला आहे , अशी माहिती पालिकेच्या अधिकाऱ्यांनी दिली आहे . करण जोहर सध्या कामानिमित्त लंडनमध्ये आहे . काही दिवसांपूर्वी करण जोहरच्या ‘अॅन अनसुटेबल बॉय’ या आत्मचरित्राचे प्रकाशन झाले होते . यामध्ये करण जोहरने वडिल बनण्याची इच्छा व्यक्त केली होती . त्यावेळी करण जोहरने मूल दत्तक घेण्याची किंवा सरोगसीच्या माध्यमातून वडिल होण्याची इच्छा व्यक्त केली होती . करण जोहरने या संपूर्ण प्रकरणावर अद्याप कोणतेही भाष्य केलेले नाही . यासोबतच बॉलिवूडमधूनही यावर कोणतीही प्रतिक्रिया आलेली नाही .


रिलायन्स जिओने वर्षापूर्वी कमी किंमतीत इंटरनेट सुविधा देत ग्राहकांना आपल्याकडे आकर्षित केले होते . त्यानंतर काही महिन्यांपूर्वी फिचरफोन दाखल करत मोबाईल क्षेत्रात धुमाकूळ घातला होता . त्यामुळे जिओने मोबाईल क्षेत्रात खऱ्या अर्थाने क्रांती घडवली असे म्हटल्यास वावगे ठरणार नाही . इतकेच काय जिओच्या या स्वस्तातील सुविधांमुळे स्पर्धक कंपन्यांचेही धाबे दणाणले असून त्यांनीही आपल्या वेगवेगळ्या सेवांच्या दरांत कपात केली आहे . आता मोबाईलच्या क्षेत्रानंतर जिओने आपली नवनवीन उत्पादने बाजारात दाखल करण्यास सुरुवात केली आहे . नुकतेच जिओने JioFi 4G LTE हॉटस्पॉट डिव्हाईस लॉन्च केले आहे . त्यानंतर जिओने लो कॉस्ट ब्रॉड ब्रॅंड नेटवर्क जिओ फायबरही बाजारात आणले . आता जिओ सिम कार्ड असलेला लॅपटॉप बाजारात दाखल करणार असल्याची घोषणा करण्यात आली आहे . यासंदर्भात मुकेश अंबानींची मालकी असलेल्या रिलायन्स जिओचे क्वालकॉम कंपनीशी बोलणे सुरु असल्याचे सांगण्यात आले आहे . क्वालकॉम विंडोज १० वर काम करत असल्याने या कंपनीची निवड करण्यात आल्याचे सांगण्यात येत आहे . क्वालकॉम जिओ आणि रिलायन्ससाठी ४ जी फिचरफोनसाठीही काम करत होती . आता नव्याने येणाऱ्या लॅपटॉपमध्ये मोबाईल कनेक्शन असेल . जिओशिवायही क्वालकॉम लॅपटॉप तयार करणाऱ्या इतर कंपन्यांसोबत काम करत आहे , यामध्ये एचपी , आसूस आणि लिनोव्हो या कंपन्यांचा समावेश आहे . याबरोबरच येत्या काळात आणखी काही कंपन्यांबरोबर क्वालकॉम जोडले जाण्याची शक्यता आहे . या लॅटॉपची किंमत सामान्यांना परवडेल इतकी असणार आहे .


फुटबॉल आणि धावण्यापेक्षा टेनिस , जलतरण आणि एरोबिक्स या खेळांमुळे दीर्घ आणि आरोग्यदायी आयुष्य मिळते , असे एका नव्या अभ्यासात आढळून आले आहे . ऑक्सफर्ड विद्यापीठाच्या संशोधकांनी केलेल्या अभ्यासानुसार , जे लोक रॅकेटशी संबंधित असणारे टेनिस , स्क्वॅश किंवा बॅटमिंटन खेळ खेळतात त्यांना हृदयरोग आणि आघात होण्याचा धोका ५६ टक्क्यांनी कमी असतो . जलतरणामुळे हृदयरोगाचा धोका ४१ टक्क्यांनी कमी होतो , तर एरोबिक्समुळे ३६ टक्के प्रमाण कमी होते . मात्र जे लोक फुटबॉल , धावणे आणि रग्बी यांसारखे व्यायाम करतात त्यांच्यामध्ये याचा कोणताही फायदा दिसून आला नाही . रॅकेट हा फक्त खेळ नसून त्यामुळे अतिरिक्त शारीरिक आणि मानसिक आरोग्याचे फायदे होतात , असे ऑक्सफर्ड विद्यापीठाच्या शारीरिक हालचाली आणि लोकसंख्या आरोग्यचे सहयोगी प्राध्यापक चार्ली फोस्टर यांनी म्हटले आहे . आम्ही तरुणांचा संघीय खेळ खेळणारा संघ आणि धावणारे खेळाडू यांचा अभ्यास केला . यामध्ये जास्त फरक दिसून आला नाही . यामध्ये जवळपास ८० हजार लोकांचा ९ वर्षे अभ्यास करण्यात आला आहे . त्यातून हा निष्कर्ष काढण्यात आला असल्याचे संशोधकांनी म्हटले आहे . हे संशोधन ब्रिटिश जर्नल ऑफ स्पोर्ट मेडिसिनमध्ये चालू आठवडय़ात प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


ज्या व्यक्तींचा रक्तगट ‘ओ’ या रक्तगटाशिवाय वेगळा असतो , त्यांना हृदयविकाराचा झटका येण्याची शक्यता अधिक असते , असे संशोधनात दिसून आले आहे . या व्यक्तींना पक्षाघाताची शक्यताही अधिक असते . वैज्ञानिकांनी म्हटले आहे की , ए , बी व एबी रक्तगटाच्या व्यक्तींमध्ये रक्त गोठण्याचे प्रथिन जास्त प्रमाणात असते . ही एक शक्यता असली तरी हृदयरुग्णांनी धूम्रपान सोडून आहार चांगला ठेवला पाहिजे . युरोपियन सोसायटी ऑफ कार्डिओलॉजी काँग्रेसच्या अधिवेशनात याबाबत सादर करण्यात आलेले संशोधन हे १ . ३ दशलक्ष लोकांचा अभ्यास करून मांडण्यात आले आहे . ‘ओ’ रक्तगट नसलेल्या एक हजार लोकांपैकी , पंधरा जणांना हृदयविकाराचा झटका आल्याचे दिसून आले आहे , तर ओ रक्तगट असलेल्या १००० पैकी १४ जणांना हृदयविकाराचा झटका आल्याचे दिसून आले . यात जोखमीचे प्रमाण तसे पाहिले तर फार थोडे आहे . ‘एबी’ रक्तगट असलेल्या व्यक्तींना हृदयविकाराच्या झटक्याची शक्यता २३ टक्के अधिक असते . असे असले तरी हृदयविकाराची शक्यता ही धूम्रपान , जास्त वजन व अनारोग्यकारक जीवनशैली यामुळे वाढते . ब्रिटनमध्ये ‘ओ’ रक्तगट असलेले ४८ टक्के लोक आहेत . माणसाचा रक्तगट हा ती व्यक्ती आई - वडिलांकडून कोणती जनुके घेते यावर अवलंबून असतो . नेदरलॅण्ड्समधील युनिव्हर्सिटी सेंटर ग्रॉनिंगेन या संस्थेच्या टेसा कोल यांनी हे संशोधन सादर केले आहे . त्यांच्या मते हृदयविकारात रक्तगटाचा विचार करणे महत्त्वाचे असते .


झटपट प्रसिद्धी आणि ग्लॅमर मिळवण्यासाठी समाजमाध्यमांचा खुबीने वापर करणारे अनेक तरुण आहेत . इंटरनेटवरील व्हायरल चित्रफितीत भुवया उडवणारी प्रिया वारियार हिचे समाजमाध्यमांवर काहीच दिवसांत लाखो चाहते तयार झाले . प्रियासारखे असे अनेक इंटरनेट सेन्सेशन आहेत ज्यांच्या चित्रफिती , छायाचित्रे काही क्षणांत व्हायरल झाली आणि त्यांना अमाप प्रसिद्धी मिळाली . पण ही झटपट प्रसिद्धी किती दिवस टिकली , हा प्रश्नच आहे . यातले अनेक चेहरे लवकरच विस्मृतीत गेले तर काही प्रसिद्धीच्या या लाटेवर स्वार होऊन कुठे ना कुठे तरी स्थिरावले . . ‘ओरु अदार लव्ह’ या मल्याळी चित्रपटातील प्रिया वारियार आणि रोशन अब्दुल हे दोघे इंटरनेटवर त्यांच्या व्हायरल चित्रफितीतून धुमाकूळ घालत आहेत . शाळेच्या गणवेषात असणाऱ्या या दोघांचं किशोरवयीन प्रेम , ते व्यक्त करण्याची ‘धाडसी आणि मजेशीर’ पद्धत अनेकांना भुरळ पाडतेय . प्रियाचं भुवया उडवणं , डोळा मारणं त्याला रोशनचा प्रतिसाद यामुळे शाळेतलं अव्यक्त प्रेम अनेकांना पुन्हा आठवतंय . शाळेत मुलीशी बोलणं दूरच निव्वळ बघण्याचीही हिंमत न केलेली एक पिढी आहे . त्याउलट थेट मुलाला पाहून इशारे करणारी , प्रतिसाद देणारी प्रिया तरुणांना आवडते आहे . प्रियाचे एका दिवसात समाजमाध्यमावर ६०८ हजार फॉलोअर्स तयार झाले , आतापर्यंत तिचे इन्स्टाग्रामवर १८७ हजार फॉलोअर्स आहेत . सनी लिओनीलाही मागे टाकत गुगलवर सर्वात जास्त शोधल्या जाणाऱ्या सेलिब्रिटींपैकी ती एक ठरली आहे . अनेकांनी तिचे फेसबुक , व्हॉट्सअॅपवर स्टेट्स , डीपीही ठेवले आहेत . प्रिया आता एका वादातही सापडली असून तिच्या गाण्यातील काही शब्दांमुळे भावना दुखावल्याने काही मुस्लीम संघटनांनी तक्रारीही दाखल केल्या आहेत . प्रियाची चित्रफीत व्हायरल झाल्यानंतर काही काळाने तिला या वादाचा सामना करावा लागला आहे . मात्र या सगळ्याचा तिला कारकीर्दीत पुढे जाण्यासाठी उपयोग होईल का ? आणि कसा हे अजून सिद्ध व्हायचं आहे . प्रियासारखे असे अनेक चेहरे याआधी समाजमाध्यमांनी दिले आहेत . प्रियाच्या गाण्यावरून आणि तिच्या हरकती पाहता आपल्यासमोर तसाच एक हटकून समोर येणारा चेहरा म्हणजे आर्ची अर्थात रिंकू राजगुरूचा . ‘सैराट’मधील तिच्या बेधडक आर्ची या व्यक्तिरेखेने तिला अमाप प्रसिद्धी मिळवून दिली . अर्थात अजूनही शिक्षण घेत असलेल्या रिंकूने तात्पुरते का होईना ही प्रसिद्धी बाजूला सारून अभ्यासावर लक्ष केंद्रित केलं आहे . पण ती निवडक चित्रपटांत काम करत असल्याने ही प्रसिद्धी तिच्या पथ्यावर पडली आहे असे म्हणता येईल . मात्र असे यश प्रत्येकाच्याच वाटय़ाला येते असे नाही . आपल्या गाण्यामुळे सुरुवातीपासूनच ‘ढिंचँक पूजा’ ही आणखी एक इंटरनेट सेलिब्रिटी सतत वादात असायची . स्वॅग वाली टोपी , दारू , सेल्फी मेने लेली अशी अनेक गाणी तिने लिहिली व गायली आहेत . यूटय़ूबवर तिच्या गाण्यांना लाखो हिट्स मिळाल्या आहेत . ‘दिलो का शूटर’ या तिच्या गाण्यामुळे ती जास्त चर्चेत आली . यमक जुळवून आचरट गाणी तयार करणारी ही ढिंचँक पूजा समाजमाध्यमांवर टिकेचा विषयही झाली होती . तिचं मूळ नाव पूजा जैन आहे . ती उत्तर प्रदेशमध्ये राहते . नुकत्याच संपलेल्या ‘बिग बॉस सीझन ११’ मध्येही ती सहभागी झाली होती . ‘एअरटेल फोरजी’च्या जाहिरातींमधून घराघरात पोहचलेली ‘एअरटेल गर्ल’ म्हणजेच साशा चेट्टरी . तिच्या आखूड केसांमुळे आणि टॉम बॉय लुकमुळे ती कधीही मॉडेल वाटली नाही , पण ती मॉडेल आहे . तिच्या व्यक्तिमत्त्वामुळे तीही समाजमाध्यमांवर चर्चेचा विषय ठरली होती . तिचेही समाजमाध्यमांवर चाहते आहेत . एअरटेलच्या जाहिरातीत झळकण्यापूर्वी साशा एका जाहिरात कंपनीत कॉपीरायटर म्हणून काम करायची . त्यानंतर साशा कुठेच दिसली नाही . साशाला स्वतःचा म्युझिक व्हिडीओ प्रदर्शित करण्याची इच्छा आहे , पण या व्हिडीओची अद्यापही नेटकऱ्यांना प्रतीक्षाच करावी लागणार आहे . ‘पाकिस्तानी चायवाला’ हा एकेकाळी तरुणींच्या आवडीचा विषय होता . अर्शद खान हा १८ वर्षांचा चहा विकणारा तरुण त्याच्या रुबाबदार आणि आकर्षक व्यक्तिमत्त्वामुळे अनेक तरुणींच्या चर्चेचा विषय झाला होता . झावेरिया अली या महिला छायाचित्रकाराने पाकिस्तानमधील एका वृत्तपत्रात त्याचे छायाचित्र छापले . ते समाजमाध्यमांवर व्हायरल झाले . अनेक तरुणींनी इंटरनेटवर या चहावाल्याचा शोध घेतला . त्याची छायाचित्रे पोस्ट केली . काही दिवसांनंतर त्याला चक्क मॉडेलिंगच्या ऑफर्स आल्या आणि हा चहावाला मॉडेल झाला . समाजमाध्यमांवर होणारी प्रसिद्धी एका चहावाल्याला किती लोकप्रिय करू शकते हे यावरून पुन्हा एकदा सिद्ध झालं . हिरो अलोम या टोपण नावाने ओळखला जाणारा बांगलादेशी अभिनेता अनेक नेटिझन्सच्या विनोदाचा विषय होता . त्याचे इंटरनेट मेमे अर्थात काही विनोदी वाक्यांसह तयार केलेली छायाचित्रे , चित्रफीत व्हायरल झाल्या आहेत . बारीक शरीरयष्टी असलेला हिरो अलोम हा कुणी आकर्षक दिसणारा अभिनेता नाही . पण त्याच्या यूटय़ूब चॅनलला ४ . ८ दशलक्ष प्रेक्षक मिळाले आहेत . पाकिस्तानमधील गायक , संगीतकार ताहेर शहा हाही कमीत कमी वेळात नावारूपाला आलेला इंटरनेट सेलेब्रिटी म्हणून ओळखला जातो . चित्रविचित्र पोषाखातील ‘मॅनकाइंड एंजल’ ही त्याची संगीत चित्रफीत प्रदर्शित झाल्यानंतर तो ट्विटरवर ट्रेंडिंग होणारा विषय होता . पाकिस्तान , भारत आणि अमेरिकेतही त्याचे फॉलोअर्स आहेत . त्याच्या चित्रफीतीला यूटय़ूबवर १ . २ दशलक्ष हिट्स मिळाल्या आहेत . ‘रईस’च्या प्रसिद्धीसाठी पुण्याला गेलेल्या शाहरुखने ट्विटरवर एक सेल्फी अपलोड केला . त्या व्हिडीओत दिसणाऱ्या शाहरुखला सोडून एका सुंदर मुलीकडे ट्विटरवासीयांचे लक्ष गेले . त्या तरुणीचे नाव सायमा हुसेन मीर असे आहे . या सेल्फीनंतर सायमाला समाजमाध्यमांवर ट्रोल करण्यात आले . वैतागलेल्या सायमाने तेव्हा तिचे अकाऊंटच काढून टाकले होते . सध्या ती इन्स्टाग्रामवर असून तिचे आठ हजारपेक्षा जास्त फॉलोअर्स आहेत . समाजमाध्यमांवरून अनेकदा योग्यता नसतानाही केवळ एका काही करामतीमुळे असे अनेक चेहरे दररोज नावारूपाला येतात आणि जातात . काहींचे चेहरे , नाव लोकांच्या काही काळ लक्षात राहतेही मात्र ही प्रसिद्धी फार काळ टिकणारी नाही . अर्थात , मिथिला पालकर , प्राजक्ता कोळी असे काही कलाकार याच समाजमाध्यमांमुळे नावारूपाला आले आणि त्यांनी त्यांच्या कारकीर्दीला योग्य ती दिशाही दिली . पण अजूनही या समाजमाध्यमांचा योग्य तो वापर करत आपापल्या क्षेत्रात पुढे जाण्यापेक्षा काही विचित्र करामती करत क्षणिक प्रसिद्धीत रमणाऱ्यांचेच प्रमाण अजूनही जास्त असल्याचे या प्रिया प्रकरणावरून अधोरेखित झाले आहे .


मुंबई : स्टार प्रवाहच्या नकुशी या मालिकेतील नकुशी - रणजित ही जोडी लोकप्रिय आहे . रणजितचा बिनधास्त अॅटिट्यूड प्रेक्षकांना आवडतो . त्याची बोलण्याची ढबही एकदम खास आहे . म्हणूनच लालबागचा रणजित प्रेक्षकांना आपलासा वाटतो . रणजित ही व्यक्तिरेखा प्रचंड लोकप्रिय आहे , याचा अनुभव देणारी एक घटना नुकतीच पुण्यात घडली . या मालिकेतील रणजित ही व्यक्तिरेखा साकारणाऱ्या अभिनेता उपेंद्र लिमयेला फॅन्सनी त्याला गराडा घातला . इतकंच नाही , तर तीन वेळा शूटिंग थांबवावं लागलं . उपेंद्र लिमये पुण्यातील कल्याणीनगर इथं एका चित्रपटाचं शूट करत होता . नकुशी मालिकेतला रणजितभाई आल्याचं कळताच फॅन्सही शूटिंगच्या ठिकाणी दाखल झाले . त्यांना रणजित भाईला म्हणजे उपेंद्रला भेटायचं होतं . मात्र , उपेंद्र चित्रीकरणात व्यस्त होता . त्यामुळे फॅन्सनी ' रणजितभाई ' ' रणजितभाई ' म्हणून हाका मारण्यास सुरुवात केली . अनेकदा विनंती करूनही फॅन्स थांबण्यास तयार नव्हते . या गोंधळात शूटिंग करणं शक्य नसल्यानं तीन वेळा शूटिंग थांबवावं लागलं . अखेर , फॅन्सच्या मागणीनुसार स्वतः उपेंद्रनं त्यांच्याशी संवाद साधल्यावर त्यांचं समाधान झालं आणि वातावरण शांत झालं . एकीकडे प्रत्यक्ष भेटण्यासाठी फॅन्सची गर्दी झालेली असताना सोशल मीडियातही रणजितभाई लोकप्रिय आहे . स्टार प्रवाहच्या फेसबुक पेजवरील वर ' रणजितभाईला राग येतो तेव्हा ' या व्हिडिओला एक लाखाहून अधिक व्ह्यूज मिळाले आहेत .


बॉलिवूडचा बाजीराव अर्थात अभिनेता रणवीर सिंग हा अनेकांचा आवडता कलाकार असेलच . त्याच्या अभिनयाचे , लूकचे , अतरंगी फॅशनचे आणि स्वभावाचे लाखो चाहते आहेत . पण रणवीरला कोणती अभिनेत्री आवडते हे तुम्हाला माहित आहे का ? रणवीरच्या आवडत्या अभिनेत्रींमध्ये सर्वांत आधी दीपिकाचं नाव घेतलं जाईल . पण हे त्याचं उत्तर नाही . रणवीर एका मराठमोळ्या अभिनेत्रीचा चाहता आहे आणि हे त्याने स्वतः सांगितलं आहे . रणवीर सिंगची आवडती अभिनेत्री आहे अमृता खानविलकर . अमृताने तिच्या ट्विटर अकाऊंटवर हा व्हिडिओ शेअर केला आहे . ज्यामध्ये रणवीर तिच्याबद्दल बोलत आहे . ‘मनोरंजन विश्वातली माझी सर्वांत आवडती अभिनेत्री आहे अमृता खानविलकर . ती अत्यंत सुंदर आणि प्रतिभावान आहे , ’ असं तो या व्हिडिओत म्हणत आहे . आता रणवीरने अमृतासाठी अचानक हा व्हिडिओ शूट का केला असा प्रश्न तुम्हाला पडला असेल . तर यामागचं कारण म्हणजे अमृता ‘सुपर डान्सर महाराष्ट्र’ या रिअॅलिटी शोमध्ये परीक्षकांच्या भूमिकेत पाहायला मिळणार आहे . या कार्यक्रमाची सुरुवात होत असल्याने रणवीरने तिला या व्हिडिओमार्फत शुभेच्छा दिल्या आहेत . # MeToo : २५ वर्षांपूर्वी माझंही शोषण झालं होतं ; सैफचा धक्कादायक खुलासा अमृता आणि रणवीर यांच्या खूप चांगली मैत्री आहे . रणवीरच्या अभिनयाची अमृतासुद्धा चाहती आहे . त्याच्या वाढदिवसानिमित्त इन्स्टाग्रामवर लिहिलेल्या पोस्टमध्ये अमृताने याचा उल्लेख केला होता .


बाबा रामदेव यांच्या पतंजली या आयुर्वेद कंपनीमध्ये मेगा भरती होणार आहे . देशभरात ५० हजार पदांवर नोकऱ्या उपलब्ध होणार असल्याचे सांगण्यात आले आहे . कंपनीने नुकत्याच केलेल्या एका जाहिरातीवरुन हे स्पष्ट झाले असून देशात विविध पदांसाठी अर्ज मागविण्यात आले आहेत . यात पतंजलीची उत्पादने प्रत्येक जिल्ह्यात घेऊन जाण्यासाठी सेल्समनची पदे भरण्यात येणार आहेत . एका जिल्ह्यासाठी ४० ते ५० सेल्समनची एकावेळी भरती करण्यात येईल . या सेल्समनला पतंजली ब्रँडअंतर्गत येणाऱ्या किराणा , खाण्याचे पदार्थ , सौंदर्यप्रसाधने , घरगुती वस्तू तसेच आस्था अशा विविध गोष्टींसाठी मार्केटींग करावे लागणार आहे . पात्रता किमान १२ वी पास असावी . ए आणि एम . बी . ए असलेल्यांना प्राधान्य देण्यात येणार आहे . त्याबरोबरच ज्यांना फास्ट मुव्हींग कन्झ्युमर गुडस सेक्टरमधील एक किंवा दोन वर्षांचा अनुभव आहे त्यांना पतंजलीकडून प्राधान्य देण्यात येईल . मानधन या पोस्टसाठी ८ ते १५ हजार रुपयांपर्यंत पगार देण्यात येईल असे कंपनीने सांगितले आहे . उमेदवार कोणत्या शहरात राहतो त्यानुसार हा पगार बदलेल . तसेच उमेदवाराचे शिक्षणही यामध्ये ग्राह्य धरले जाईल . निवड आणि प्रशिक्षण २३ ते २७ जून दरम्यान देशभरात या पदांच्या निवडीसाठी शिबिरांचे आयोजन करण्यात येणार आहेत . मात्र यासाठी रजिस्ट्रेशन करण्याची आवश्यकता असल्य़ाचे सांगण्यात आले आहे . या रजिस्ट्रेशनची शेवटची तारीख २२ जून आहे . नोकरी देणारे फसवे लोक आणि एजंटपासून सावध राहण्यासाठी अधिकृत समन्वयकांशी संपर्क करा असे आवाहन कंपनीने केले आहे .


दिवसरात्र कसोटीत सात विकेट्सने राखून मात ; दक्षिण आफ्रिकेची मालिकेत २ - १ अशी सरशी पर्थ आणि होबार्ट कसोटीत झालेल्या मानहानीकारक पराभवांसह ओढवलेली मानहानीकारक मालिकाहार बाजूला सारत ऑस्ट्रेलियाने दिवसरात्र कसोटीत दक्षिण आफ्रिकेवर ७ विकेट्सनी मात केली . गुलाबी चेंडूशी चांगल्या पद्धतीने जुळवून घेत ऑस्ट्रेलियाने बाजी मारली . मात्र तीन सामन्यांची ही मालिका दक्षिण आफ्रिकेने २ - १ अशी जिंकली . दक्षिण आफ्रिकेने पहिल्या डावात २५९ धावांची मजल मारली . चेंडूला लकाकी देण्यासाठी नियमाबाहय़ वस्तूचा वापर केल्याप्रकरणी दोषी आढळलेला दक्षिण आफ्रिकेचा कर्णधार फॅफ डय़ू प्लेसिसने ११८ धावांची खेळी साकारली . ऑस्ट्रेलियातर्फे जोश हेझलवूडने सर्वाधिक ४ बळी घेतले . प्रत्युत्तरादाखल खेळताना ऑस्ट्रेलियाने उस्मान ख्वाजाच्या शतकाच्या जोरावर ३८३ धावा केल्या . ख्वाजाने १२ चौकारांसह १४५ धावांची खेळी केली . स्टीव्हन स्मिथ ( ५९ ) , पीटर हॅड्सकॉम्ब ( ५४ ) आणि मिचेल स्टार्क ( ५३ ) यांनी उपयुक्त खेळी केल्या . दक्षिण आफ्रिकेतर्फे कागिसो रबाडा आणि कायले अबॉट यांनी प्रत्येकी ३ बळी घेतले . भेदक गोलंदाजीच्या जोरावर ऑस्ट्रेलियाने दक्षिण आफ्रिकेचा दुसरा डाव २५० धावांत गुंडाळला . सलामीवीर स्टीफन कुकने ८ चौकारांसह १०४ धावांची खेळी करत एकाकी झुंज दिली . ऑस्ट्रेलियाकडून मिचेल स्टार्कने ४ तर नॅथन लियॉनने ३ बळी घेतले . ऑस्ट्रेलियाला विजयासाठी १२७ धावांचे छोटेखानी लक्ष्य मिळाले . डेव्हिड वॉर्नर आणि मॅट रिनशॉ यांनी ६४ धावांची सलामी देत विजयाचा पाया रचला . चोरटी धाव घेण्याच्या प्रयत्नात वॉर्नर बाद झाला . त्याने ४७ धावा केल्या . उस्मान ख्वाजा भोपळाही फोडू शकला नाही . रिनशॉ ( ३४ ) आणि स्टीव्हन स्मिथ ( ४० ) यांनी पडझड होऊ न देता संघाच्या विजयावर शिक्कामोर्तब केले . संक्षिप्त धावफलक दक्षिण आफ्रिका ( पहिला डाव ) : ९ बाद २५९ डाव घोषित आणि ( दुसरा डाव ) : २५० पराभूत विरुद्ध ऑस्ट्रेलिया ( पहिला डाव ) : ३८३ आणि ( दुसरा डाव ) : ३ बाद १२७ ( डेव्हिड वॉर्नर ४७ , स्टीव्हन स्मिथ ४० ) .


सध्याची पिढी ही फारच प्रगत आहे . त्यांना शिकवताना त्यांच्या कलानेच घ्यावे लागते , पण जर का शाळेतल्या हेडमास्तरांसारखे त्यांना दटावले , तर ते रुचत नाही आणि या साऱ्या गोष्टी खोडसाळ मुले अचूक वेळी ते सर्वासमोर आणतात , भारताचा कर्णधार विराट कोहलीने नेमके हेच केले आहे . अनिल कुंबळे यांना प्रशिक्षकपदाची मुदतवाढ द्यायची की नाही , हा संभ्रम सुरू असताना कोहलीने त्यांच्याबद्दल काही गोष्टींचा ऊहापोह केला आणि त्यामुळे कुंबळे यांना यापुढे मुदतवाढ मिळू नये , यासाठी काही जणांनी जोर लावायला सुरुवात केली आहे . दुसरीकडे भारताचे माजी कर्णधार सुनील गावस्कर यांनी ‘प्रशिक्षक आणि कर्णधार यांच्यामध्ये मतभेद असले तरी ही गोष्ट सर्वासमोर आणण्याचे कोहलीचे टायमिंग चुकले , ’ अशी प्रतिक्रिया दिली आहे . कुंबळे यांचा प्रशिक्षकपदाचा कालावधी चॅम्पियन्स करंडकानंतर संपणार आहे . तत्पूर्वी कुंबळे यांनी प्रशिक्षक आणि खेळाडूंच्या मानधनात वाढ करावी , अशी मागणी केली होती . त्याचबरोबर कोहलीकडूनही कुंबळे यांच्याविरोधात काही तक्रारी बीसीसीआयच्या अधिकाऱ्यांपर्यंत पोहोचत होत्या . पण बीसीसीआयला कुंबळे यांना मुदतवाढ न देण्याचे कारण मिळत नव्हते , असे म्हटले जात आहे . कुंबळे यांनी केलेल्या वक्तव्यामुळे बीसीसीआयला त्यांच्या मुदतवाढीचा विचार करण्याच्या वेळी नेमके कारण मिळाले आहे . सूत्रांनी दिलेल्या माहितीनुसार कोहली हा चांगल्या फॉर्मात आहे . कधी कधी तर तो स्वतःला संघापेक्षा मोठा समजण्याची चूकही करतो . पण हे करत असताना त्याला कुणी रोखले किंवा त्याच्यामधल्या उणिवा दाखवून दिल्या तर कोहलीला ते पटत नाही . त्यामुळे भारताचा प्रशिक्षक होण्यासाठी कोहलीबरोबर जुळवून घेणे सर्वात महत्त्वाचे आहे . कोहलीने कुंबळे यांची काही वेळा बीसीसीआयकडे तक्रार केली आहे . यामध्ये कुंबळे हे फारच शिस्तप्रिय , अहंकारी आणि दमदाटी करणारे आहेत , असे कोहलीने म्हटले होते . त्यामुळे कोहली आणि कुंबळे यांच्यामध्ये विस्तवही जात नसल्याचे काही जाणकारांचे म्हणणे आहे . कर्णधार आणि प्रशिक्षक यांच्यामध्ये वयाचे अंतर असते . दोन पिढय़ा एका गोष्टीसाठी एकत्र येत असताना त्यांचे प्रत्येक वेळी एकमत होईल , असे नाही . संघामध्ये प्रशिक्षक आणि कर्णधार यांच्यामध्ये वादविवाद होत असतात , पण ते संघाच्या हितासाठी असतात . त्यामुळे या गोष्टी सर्वापुढे येता कामा नये . या वेळी कोहलीचे भाष्य सर्वासमोर आले असून ही वेळ चुकीची आहे . – सुनील गावस्कर , भारताचे माजी कर्णधार कोहली व कुंबळे यांच्याशी बीसीसीआयची एकत्रित चर्चा नाही नवी दिल्ली : भारतीय पुरुष क्रिकेट संघाचे प्रशिक्षक अनिल कुंबळे आणि कर्णधार विराट कोहली यांच्यात वाद असल्याच्या चर्चाची भारतीय क्रिकेट नियामक मंडळाने ( बीसीसीआय ) गंभीर दखल घेतली आहे . या चर्चामुळे मंडळाच्या प्रतिमेला धक्का बसत असल्याचे लक्षात येताच बीसीसीआयच्या प्रमुख पदाधिकारी कुंबळे व कोहली यांची भेट घेणार आहेत , परंतु हे पदाधिकारी कुंबळे व कोहली यांना स्वतंत्रपणे भेटणार आहेत . बीसीसीआयचे सरचिटणीस अमिताभ चौधरी आणि महाव्यवस्थापक एम . व्ही . श्रीधर हे बुधवारी इंग्लंडमध्ये दाखल होणे अपेक्षित होते आणि त्यानंतर कुंबळे व कोहली यांच्याकडून सध्याच्या परिस्थितीबाबत जाणून घेणार आहेत . रवी शास्त्रींसाठी सारे काही ? भारताचे माजी क्रिकेटपटू रवी शास्त्री आणि कोहली यांचे चांगले पटते . ते नेहमीच कोहलीच्या मागे ठामपणे उभे राहिले होते . त्यामुळे कोहलीला शास्त्री हेच प्रशिक्षकपदासाठी योग्य वाटत असल्याने हा सारा खटाटोप केला जात असल्याचे काही क्रिकेटपटूंना वाटते . शास्त्री यांनी भारतीय संघाचे संचालक आणि प्रशिक्षक अशा भूमिका वठवल्या आहेत . त्यामुळे या वेळी त्यांचीच निवड प्रशिक्षकपदी करण्यात यावी , यासाठी कोहलीने फिल्डिंग लावल्याचेही म्हटले जात आहे .


रायझिंग पुणे सुपरजाएंट्सला शुक्रवारी दिल्ली डेअरडेव्हिल्स विरुद्ध पराभवाचा धक्का सहन करावा लागला आहे . दिल्लीच्या १६९ धावांच्या आव्हानाचा पाठलाग करताना पुण्याला दिल्लीच्या गोलंदाजांनी ७ बाद १६१ धावांवर रोखलं . अशाप्रकारे पुण्यासाठी अतिशय महत्त्वाच्या सामन्यात ७ धावांनी पराभवाला सामोरे जावे लागले . या पराभवानंतरही पुण्याचा संघ सध्या गुणतालिकेत तिसऱ्या स्थानावर कायम असला तरी संघाला पुढचा सामना जिंकणे अपरिहार्य असणार आहे . पुण्याने पुढचा सामना गमावला तर संघ पाचव्या स्थानावर फेकला जाईल आणि आव्हान संपुष्टात येईल . पुण्याकडून यावेळी मनोज तिवारीने अखेर पर्यंत झुंज दिली . पण अपेक्षित साथ न मिळाल्याने तिवारी झुंज अपयशी ठरली . त्याने ४५ चेंडूत ६० धावांची खेळी केली . खरंतर पुण्याची सुरूवातच निराशजनक झाली होती . पहिल्याच चेंडूवर झहीर खानने अजिंक्य रहाणेला क्लीनबोल्ड करून मोठा धक्का दिला होता . त्यानंतर त्रिपाठीलाही ( ७ ) झहीरनेच माघारी धाडले होते . कर्णधार स्मिथने संयमी खेळी करून संघाला सावरण्याचा प्रयत्न केला . पण तोही मोठी खेळी साकारण्यात अपयशी ठरला . पुढे बेन स्टोक्सने ( ३३ ) तिवारी साथ दिली . त्यामुळे सामना अखेरच्या षटकापर्यंत गेला . अखेरच्या षटकात २६ धावांची गरज असताना मनोज तिवारी लागोपाठ दोन षटाकार ठोकून सामन्याला रंगत आणली . पण पुढचे दोन चेंडू निर्धाव गेल्याने दोन चेंडूत १२ धावा अशी परिस्थिती निर्माण झाली . तिवारी पाचव्या चेंडूवर चौकार ठोकून १ चेंडूत ८ धावा असा सामना आणली . मात्र , अखेरच्या चेंडूवर दिल्लीच्या कमिन्सने तिवारीची विकेट घेऊन सामना ७ धावांनी खिशात टाकला . तत्पूर्वी , सामन्यात रायझिंग पुणे सुपरजाएंट्सच्या गोलंदाजांनी चांगली सुरूवात केली होती . संजू सॅमसन , श्रेयस अय्यर यांना स्वस्तात माघारी धाडले होते . पण यावेळी करुण नायरच्या बॅटला सुर गवसला . नायरच्या ४५ चेंडूतील ६५ धावांची खेळी आणि ऋषभ पंतने दिलेली ३६ धावांची साथ याच्या जोरावर दिल्लीला २० षटकांच्या अखेरीस ८ बाद १६८ धावांपर्यंत मजल मारता आली . मार्लोन सॅम्युअल्सने यावेळी २५ धावा केल्या . तर अमित मिश्रा ९ चेंडूत १३ धावांवर नाबाद राहिला . पुण्याकडून गोलंदाजांनी अचूक मारा करत दिल्ली रोखून ठेवले होते . जयदेव उनाडकट आणि बेन स्टोक्सने प्रत्येकी दोन विकेट घेतल्या . पुण्याकडून या सामन्यात लेग स्पिनर अॅडम झम्पा याला संधी देण्यात आली . त्याने एक विकेट घेतली . तर वी . सुंदर , ख्रिश्चन यांनीही प्रत्येकी एक विकेट घेतली होती .


भारतीय संघाने आपल्या ऐतिहासिक ५०० व्या आंतरराष्ट्रीय कसोटी विजय प्राप्त केल्यानंतर कर्णधार विराट कोहलीने आनंद व्यक्त केला , पण उरीतील हल्ल्याबाबत बोलताना कोहलीला दुःख अनावर झाले . एक भारतीय म्हणून या हल्ल्याने नक्कीच मनाला तीव्र वेदना झाल्या . अशा घटनांमुळे देशातील प्रत्येक नागरिकाच्या मनाला वेदना होतात , सीमा रेषेवर वारंवार होणारे हल्ले हे अत्यंत दुर्देवी आहे , अशा शब्दांत विराट कोहीलीने आपली भावना व्यक्त केली . वाचाः …म्हणून भारतीय संघाला ५०० वी कसोटी जिंकता आली काश्मीर खोऱयातील उरी येथील भारताच्या लष्करी तळावर दहशतवाद्यांनी केलेल्या हल्ल्यात भारताचे १८ जवाने शहीद झाले होते . उरीतील हल्ला पाकिस्तान पुरस्कृत असल्याचीही माहिती पुढे आली . भारतीय जवानांनीही प्रत्युत्तरात १० दहशतवाद्यांना कंठस्नान घातले होते . सध्या या हल्ल्याची लष्करी चौकशी सुरू आहे . वाचाः कानपूर कसोटीतील पराभवानंतर न्यूझीलंड संघाला आणखी एक धक्का कानपूरमधील कसोटी विजयानंतर पत्रकार परिषदेत बोलत असताना विराट कोहलीने उरीतील हल्ल्याबाबत दुःख व्यक्त केले . तो म्हणाला की , मी एक भारतीय आहे आणि देशातील प्रत्येक भारतीयाला या हल्ल्यामुळे वेदना झाल्या असतील . हल्ल्यामुळे आपल्यालाच इतक्या वेदना झाल्या तर जे जवान शहीद झाले त्यांच्या कुटुंबियांना किती वेदना झाल्या असतील याची कल्पनाही करता येत नाही . शहीद झालेल्या जवानांना माझा सलाम आणि त्यांच्या कुटुंबियांच्या दुःखात मी सहभागी आहे . वाचाः भारतीय संघाची ऐतिहासिक ५०० व्या कसोटीवर विजयी मोहोर भारतीय संघाने कानपूर कसोटी १९७ धावांनी जिंकली . या विजयासह भारताने न्यूझीलंडविरुद्धच्या तीन कसोटी सामन्यांच्या मालिकेत १ - ० ने आघाडी घेतली आहे . कसोटीच्या पाचव्या दिवशी फिरकीपटू अश्विनने आपल्या फिरकी जादूने किवींना गारद केले . अश्विनने दुसऱया डावात तब्बल ६ विकेट्स घेतल्या , तर जडेजाने एका फलंदाजाला माघारी धाडले . मोहम्मद शमीनेही दोन महत्त्वपूर्ण विकेट्स घेतल्या . कानपूरच्या ग्रीनपार्क स्टेडियमवरील भारतीय संघाची ही ५०० कसोटी होती . विराट कोहलीच्या नेतृत्त्वाखालील संघाने या कसोटीवर विजयी मोहोर उमटवली . दोन्ही डावात मिळून अश्विनने एकूण १० विकेट्स घेतल्या , तर जडेजाच्या खात्यात ६ विकेट्स जमा झाल्या . चेतेश्वर पुजारा आणि मुरली विजय यांनी दोन्ही डावात भारतीय संघाकडून शतकी भागीदारी रचली . मोक्याच्या क्षणी अर्धशतकी खेळी आणि सहा विकेट्स मिळवणाऱया रविंद्र जडेजाला सामनावीराच्या पुरस्काराने सन्मानित करण्यात आले .


Milind Soman . अलिबागमध्ये कुटुंब आणि मित्रपरिवाराच्या उपस्थितीत अभिनेता मिलिंद सोमण आणि त्याची प्रेयसी अंकिता कोनवार यांनी याच वर्षी २२ एप्रिलला लग्नगाठ बांधली . सुरुवातीपासूनच मिलिंद आणि अंकिताने सोशल मीडियाच्या माध्यमातून त्यांच्या नात्याची ग्वाही देण्यास सुरुवात केली होती . सोशल मीडियावर सर्वाधिक चर्चेत असणाऱ्या सेलिब्रिटी जोड्यांमध्ये आता ही जोडी गणली जाऊ लागली आहे . मिलिंद आणि अंकिता काही दिवसांपूर्वी सोशल मीडियावर चर्चेत होते ते म्हणजे एका ब्रॅंडच्या फोटोशूटमुळे . आता पुन्हा एकदा या जोडीचे फोटो चर्चेचा विषय ठरत आहेत . कारण हे फोटो आहेत त्यांच्या दुसऱ्यांदा पार पडलेल्या लग्नाचे . अगदी बरोबर ऐकलत , दुसऱ्यांदा पार पडलेल्या लग्नाचे . खुद्द अंकिता आणि मिलिंदनेच त्यांच्या इन्स्टाग्राम अकाऊंटवरुन या ‘बेअरफूट वेडिंग’चे फोटो पोस्ट करत आपल्या लग्नाविषयी माहिती दिली . या फोटोंमध्ये अंकिता सुरेख अशा पांढऱ्या रंगाच्या गाऊनमध्ये दिसत असून , मिलिंदही मोठ्या रुबाबात तिला शोभून दिसत आहे . वाचा : लोअर परळच्या चाळीतून ‘आशियाई’च्या मैदानात ! आयुष्यात प्रत्येकाची अशी काही स्वप्न असतात . जी स्वप्न ‘बकेट लिस्ट’ म्हणूनही ओळखली जातात . अशाच काही स्वप्नांपैकी मिलिंदच्या पत्नीचं म्हणजेच अंकिताचंही एक स्वप्न होतं . जंगलात , खळखळत्या धबधब्याच्या आणि निसर्गाच्या साक्षीने लग्न व्हावं असं . तिचं हेच स्वप्न पूर्ण करण्यासाठी म्हणून मिलिंदने थेट स्पेन गाठलं आणि तिथे हे स्वप्न पूर्णत्वास नेत पुन्हा एकदा अंकिताला सहजीवनाचं वचन दिलं . सोशल मीडियावर या सुरेख सोहळ्याचा फोटो पोस्ट करत कॅप्शनमध्येच त्यानेच याविषयीची माहिती दिली .


मागील अनेक दिवसांपासून अभिनेता संजय दत्त याच्या ‘संजू’ चित्रपटाच्या ट्रेलरची चित्रपटप्रेमींना मोठी प्रतिक्षा होती . अखेर हा ट्रेलर रिलीज झाला असून त्याबाबतच्या चर्चांना सोशल मीडियावर उधाण आले आहे . अभिनेता संजय दत्तच्या जीवनावर आधारीत या चित्रपटात रणबीर कपूरने संजूची मुख्य भूमिका साकारली आहे . चित्रपटाचा ट्रेलर रिलीज झाल्यानतंर त्यावर नेटकऱ्यांकडून बरीच खिल्ली उडविण्यात आली . चित्रपटाचा ट्रेलर अनेकांना आवडला आहे तर काहींनी त्यावर जोरदार टिकाही केली आहे . यामध्ये अनेकांनी काही लिहीण्यापेक्षा मिम्सचा आधार घेतला तर अनेकांनी जुन्या चित्रपटातील डायलॉगचा वापर करत आपले ट्रेलरबाबतचे मत नोंदवले . हे मिम्स पाहून तुम्हालाही हसू आवरणार नाही . दिग्दर्शक राजकुमार हिरानींनी चित्रपटाचे दिग्दर्शन केले असून ट्रेलरमध्ये संजय दत्तच्या ‘रॉकी’ या पहिल्या चित्रपटापासून ते संजय दत्तचे रिलेशनशिप , त्याची व्यसनाधीनता , कारागृहात काढलेले दिवस असे सर्व आले आहे . रणबीर कपूरबरोबरच ‘संजू’ चित्रपटात अनेक मान्यवर अभिनेते आणि अभिनेत्री आपल्यासमोर येणार आहेत . यामध्ये संजय दत्तच्या आईची म्हणजेच नर्गिस यांची भूमिका मनिषा कोइराला साकारत असून परेश रावल त्याच्या वडिलांची अर्थात सुनिल दत्त यांची भूमिका साकारत आहे . दिया मिर्झा संजूबाबाची पत्नी मान्यता दत्तच्या भूमिकेत तर अनुष्का शर्मा एका पत्रकाराच्या भूमिकेत पाहायला मिळत आहे .


हल्लीच्या ‘कनेक्टेड’ जगात सर्वच गॅजेट्स किंवा उपकरणांमध्ये अतिशय महत्त्वाची आहे ती पॉवर बँक . सध्याच्या दिवसांमध्ये बॅटरी तंत्रज्ञान हे आपण कुठे त्याचा वापर करतोय यापेक्षा आपण आपले डिव्हाईस किती वापरतोय , याच्याशी अधिक संबंधित आहे . पण खरे तर आपण बऱ्याचदा बॅटरी संपल्याच्या लाल निशाणापुढे अडकून पडतो . प्रत्येक वेळी मोबाइल चार्जिग करण्यासाठी विद्युत जोडणी शोधत बसावे लागते . त्यातही आपण प्रवासात असू तर मोबाइल स्वीच ऑफ होण्याखेरीज पर्याय नसतो . यातूनच पोर्टेबल पॉवर बँकची गरज निर्माण झाली . आजघडीला बाजारात सर्व आकार , आकारमान आणि वापरासाठीच्या पॉवर बँक उपलब्ध आहेत . म्हणूनच , कोणती पॉवर बँक घ्यावी हे ठरवण्याकरिता किंमत हा तुमच्यासाठी तितकासा महत्त्वाचा मुद्दा नसला तरी कोणती पॉवर बँक चांगली हे तुम्हाला कसे कळेल ? हे जाणून घेण्यासाठी पुढील मुद्दे लक्षात घ्या . क्षमता सर्वात महत्त्वपूर्ण बाब म्हणजे पॉवर बँकची क्षमता . ही क्षमता एमएएचमध्ये मोजली जाते . जेवढी जास्त ‘एमएएच’ची पॉवर बँक तेवढे अधिक चांगले . स्वस्तात मिळते म्हणून कमी क्षमतेची पॉवर बँक घेतली तर बॅटरी संपली की ती चार्ज करण्यासाठीही धावाधाव करावी लागते . त्यामुळेच नेहमी जास्त क्षमतेच्या पॉवर बँकच्या खरेदीला प्राधान्य द्या . शक्यतो तुमच्या मोबाइलच्या बॅटरीक्षमतेच्या दुप्पट बॅटरी क्षमता असलेली पॉवर बँक निवडणे कधीही चांगले . यामुळे तुम्ही किमान दोन वेळा तुमचा मोबाइल पूर्णपणे चार्ज करू शकता . ‘ आऊटपूट स्लॉट ’ अलीकडे बरेच जण दोन मोबाइल वापरतात . तर प्रवासात लॅपटॉप किंवा टॅब्लेट वापरणाऱ्यांनाही ‘पोर्टेबल चार्जिग’ची गरज पडते . त्यामुळे ‘पॉवर बँक’ खरेदी करताना तिला किती ‘आऊटपूट स्लॉट’ आहेत , हेही ध्यानात घ्यायला हवे . दोन आऊटपूट स्लॉट असलेली पॉवर बँक निवडणे कधीही चांगले . त्यामुळे तुम्ही एकाच वेळी दोन उपकरणे चार्ज करू शकता . अर्थात जेवढे जास्त ‘स्लॉट’ तेवढी पॉवर बँकची किंमत वाढते , हेही लक्षात ठेवा . ‘ सेल ’ चा प्रकार पॉवर बँकमध्ये कोणत्या प्रकारची बॅटरी अर्थात सेल आहे , हे पाहणेही आवश्यक आहे . लिथियम आयन किंवा लिथियम पॉलिमर अशा प्रकारचे सेल पॉवर बँकमध्ये असतात . यापैकी ‘आयन’ बॅटरी सहज उपलब्ध असते आणि तिचे दरही कमी असतात . तर पॉलिमर बॅटरी किंचित महाग असली तरी ती प्रतियुनिट वजनाच्या दुप्पट चार्ज घनता पुरवते . त्यामुळे पॉवर बँकचे वजन कमी हवे असेल तर ‘पॉलिमर’ बॅटरीचा पर्याय योग्य आहे . स्वस्ताईचा मोह नको हल्ली रस्त्यावरही पॉवर बँक अतिशय स्वस्त दरात मिळतात . मात्र या पॉवर बँक खात्रीशीर नसतात . त्यात दर्शवलेल्या क्षमतेपेक्षा कमी क्षमतेची बॅटरी असू शकते किंवा त्यातील ‘करंट ड्रॉ’ही सदोष असू शकतो . त्याहीपेक्षा धोकादायक म्हणजे अशा पॉवर बँकची बॅटरी जास्त चार्ज झाल्यास गरम होऊन तिचा स्फोट होण्याचीही भीती असते . त्यामुळे पॉवर बँक खरेदी करताना ती ब्रँडेड कंपनीचीच खरेदी करावी . तापमान नियंत्रण अधिक सुरक्षितता व परफॉर्मन्सकरिता ओव्हर व्हॉल्टेज प्रोटेक्शन ( ओव्हीपी ) , ओव्हर चार्ज प्रोटेक्शन ( ओसीपी ) व ओव्हर - टेम्परेचर प्रोटेक्शन ( ओटीपी ) असलेली पॉवर बँक खरेदी करा . यामुळे चाìजग किंवा डिसचाìजगच्या वेळी ओव्हरहिटिंग व स्फोटापासून सुरक्षा मिळत बॅटरीच्या दीर्घायुष्याची खात्री मिळते . ( लेखक ‘ अॅम्ब्रेन इंडिया ’ या कंपनीचे व्यवस्थापकीय संचालक आहेत . )


नवीन वर्ष सुरू होऊन आता १५ दिवस झाले आहेत . आता कर - नियोजन म्हणजेच टॅक्स प्लॅनिंगचा काळ सुरु झाला . परंतु आता शेवटच्या टप्प्यात हा विचार करुन म्हणावा तितका उपयोग होत नाही . कारण गुंतवणूकीची वेळ हातातून निसटून गेलेली असते . आता हे करण्यास उशीर झाला असे तुम्हाला वाटत असेल तर पुढच्या वर्षासाठी आतापासूनच नियोजन केल्यास त्याचा निश्चितच फायदा होईल आणि ऐनवेळी येणारा ताण टाळता येईल . आता अशा कोणत्या गुंतवणुकी केल्यास त्याचा तुम्हाला फायदा होईल पाहूया… आयुर्विमा तुमच्या मिळकतीचा १० पट असला पाहिजे कर - नियोजनाच्या साधनांमध्ये आयुर्विमा सर्वात महत्वाचा घटक आहे . जर तुम्ही पहिलीच विमा पॉलिसी घेणार असाल , तर आधी एक टर्म पॉलिसी घ्या . याने तुम्हाला तुमच्या वार्षिक मिळकतीच्या १० ते २० पट विमा कव्हर फार कमी प्रीमियम भरून घेता येईल . यामुळे तुम्हाला इतर , गुंतवणूक करून देणाऱ्या विमा पॉलिसी घेण्याची गरज राहाणार नाही ज्यांचे प्रीमियम अधिक असते आणि कव्हर त्या मानाने कमी असते . त्या ऐवजी तुम्ही तुमची बचत अधिक परतावा देणाऱ्या गुंतवणुकींमध्ये लावू शकता . ईएलएसएस सर्वोत्कृष्ट टॅक्स - सेव्हर ठरू शकतात एक्विटी - लिंक्ड सेव्हिंग स्कीम या म्युचुअल फंडांच्या योजना आहेत . सर्व टॅक्स - सेव्हर साधनांपैकी ईएलएसएसचा लॉक - इन कालावधी सर्वात कमी म्हणजेच फक्त तीन वर्षे आहे . यामुळेच याच्या तुलनेत एंडोमेंट पॉलिसी , यूलिप , पीपीएफ आणि राष्ट्रीय बचत प्रमाणपत्र डावे ठरतात . ईएलएसएसमध्ये तुम्हाला परतावासुद्धा अधिक मिळण्याची शक्यता असते . क्रिसिल एएमएफआय ईएलएसएस फंड परफॉर्मंस इंडेक्सप्रमाणे या म्युचुअल फंडांचा परतावा गेल्या तीन वर्षांसाठी १२ . १० टक्के , पाच वर्षांसाठी २२ . ७९ टक्के , पाच वर्षांसाठी १७ . २० टक्के आणि १० वर्षांसाठी १० . ५६ टक्के एवढा होता . यामुळेच पीपीएफ किंवा एनएससीच्या तुलनेत ईएलएसएस अधिक आकर्षक आहेत , ज्यांची सध्याच्या परताव्याची दर जवळपास ८ टक्के आहे . ईएलएसएस अधिक आकर्षक यासाठी सुद्धा आहेत की तीन वर्षांनंतर यातून पैसे काढल्यावर तो पैसा १०० टक्के कर - मुक्त असतो . जर तुम्ही ईएलएसएसमध्ये गुंतवणूक करणार असाल , तर तुमच्या गरजेप्रमाणे एकरकमी गुंतवणूक करू शकता . आरोग्य विमाकडे दुर्लक्ष करू नका आरोग्य विमा केवळ टॅक्स - नियोजनाच्या कामाचाच नाही तर ही एक गरज आहे . जर आज तुम्ही आरोग्य विमा घेतलेला नाही , तर तुम्ही जोखीम पत्करीत आहात . दवाखान्याचा खर्च लाखांच्या घरात जाणे सहज झालेले आहे . एवढी रक्कम स्वतःच्या खिशातून भरलीत , तर कुटुंबाच्या बचतीची पार वाट लागेल . यासाठी आरोग्य विमा हा सर्वोत्तम उपाय होय . तुमचे वय ३० वर्षे असेल , आणि तंबाखू किंवा इतर व्यसन नसेल तर ४ . ५ लाख रकमेच्या आयुर्विम्याचे प्रीमियम साधारणपणे ४७२६ एवढाच असतो . मानसिक शांततेसाठी एवढी रक्कम फार नाही . कलम 80डी मध्ये तुम्हाला स्वतः , जोडीदार आणि मुलांसाठी प्रीमियमवर २५ हजारपर्यंत सूट मिळते . तसेच आणखी २५ हजारपर्यंत प्रीमियमवर सूट आई - वडिलांच्या पॉलिसीसाठीसुद्धा मिळते . फक्त कर - बचत करू नका , संपत्ती निर्माण करा शेवटी आपण फक्त टॅक्स वाचवण्यासाठी गुतवणूक करणे या मानसिकतेबद्दल बोलूया . कर - बचत करत असतानाच तुम्हाला कर - बचत साधनांपासून संपत्ती निर्माण कशी करता येईल यावर विचार करायला हवा . समजा , तुमची मिळकत ५ लाख एवढी आहे . इतर रक्कम वजा करण्याआधी तुमची कर - पात्र मिळकत फार तर १३ हजार रुपये भरेल . वरील उदाहरणे लक्षात घेता , तुम्ही तुमच्या कर - बचतसाठी ६५०० रुपये प्रीमियमची टर्म पॉलिसी घ्या , ४८०० रुपये प्रीमियमची आरोग्य विमा पॉलिसी घ्या आणि उर्वरित रक्कम एखाद्या पंचतारांकित ईएलएसएस योजनेत गुंतवा . तुम्हाला तुमच्या कुटुंबासाठी संपत्ती निर्माण करायची आहे . त्यामुळे पंचतारांकित म्युचुअल फंडमध्ये मासिक एसआयपी सुरू करून तुम्ही १५ टक्के चक्रवाढ दराने परतावा मिळवू शकाल . फक्त १० वर्षांत या एसआयपीमुळे तुमचा निधी २० लाख , आणि २० वर्षांत १ कोटीहून अधिक होईल . आदिल शेट्टी , सीईओ , बँकबझार


यंदाचा महाराष्ट्र केसरी झाला आहे . महाराष्ट्र केसरीचा थरार आणि लौकिकही कायम आहे ; पण या महाराष्ट्र केसरीची गदा कोल्हापूरला कधी येणार ? असे इथले कुस्तीशौकीन उघड विचारत आहेत . ८० तालमी व एक शासकीय कुस्ती केंद्र असूनही गेल्या १८ वर्षांत महाराष्ट्र केसरीच्या गदेवर कोल्हापूरच्या पैलवानाचे नाव कोरलेले नाही , अशी परिस्थिती आहे . कोल्हापूरच्या तालमीत असलेली रग गेली तर कोठे ? हा प्रश्न कोणी विचारला तर त्याला काय उत्तर द्यायचे , हा इथल्या दिग्गजांपुढचा प्रश्न आहे . कोल्हापूरला कुस्तीचा मोठा इतिहास आहे . अतिशोयक्ती नाही ; पण पेठापेठांत तालमी आहेत . किंबहुना , तालमीच्या नावावर पेठांची ओळख आजही जिवंत आहे . परंतु , प्रत्यक्षात शाहूपुरी , गंगावेश , मोतीबाग , न्यू मोतीबाग या तालमीतच बऱ्यापैकी कुस्तीचा सराव सुरू आहे . इतर तालमींचे नूतनीकरण झाले आहे ; पण नूतनीकरण करताना लाल मातीचे आखाडे बंद झाले आहेत . तालमीत आधुनिक व्यायामशाळा आहेत . फुटबॉल आहे . मोहरम , टेंबलाईची यात्रा आहे . प्रत्यक्षात मात्र कुस्ती बंद आहे . नवीन पैलवान येत नाहीत म्हणून कुस्ती बंद आणि कुस्ती बंद म्हणून पैलवान येणे बंद , अशी विचित्र परिस्थिती आहे . काही तालमीत बाहेरचे मल्ल येऊन सराव करत आहेत . परंतु , ते नाव कमवायच्या ऐवजी शरीरयष्टी कमवायच्या उद्देशाने येत आहेत . ज्या तालमीत कसून सराव आहे , त्या तालमीतील महाराष्ट्र केसरीसाठी पात्र मल्लांचा वस्ताद , प्रशिक्षकांकडून कसून सराव आवश्यक आहे . मात्र , तसे होत नाही हे वास्तव आहे . महाराष्ट्र केसरी स्पर्धेसाठी कोल्हापूरचा संघ फक्त जातो आहे ; पण महाराष्ट्र केसरीची गदा न घेताच परततो आहे . त्यामुळे महाराष्ट्र केसरी पद कोल्हापूरला १८ वर्षे मिळालेले नाही , हे वास्तव आहे . आणि ही परिस्थिती बदलण्यासाठी कोण पुढाकार घेणार आहे की नाही , हाच या क्षणीचा मोठा प्रश्न आहे . कोल्हापुरातल्या पैलवानांनी आपण मागे कोठे पडतो , यावर आत्मचिंतन करण्याची वेळ आली आहे आणि कुस्ती केवळ पैलवानांच्या ताकदीवर नव्हे , तर इतर घटकांनीही त्या पैलवानाला बाहेरून बळ देण्याची गरज असते . आता पैलवानांना पूर्वीसारखी मदत मिळत नाही . हे खरे असले तरीही पैलवानांनी जिद्द दाखवलीच पाहिजे ; पण काही वर्षांत तसे झालेले नाही . - हिंदकेसरी दीनानाथ सिंह महाराष्ट्र केसरी व्हायचंच या तयारीने जिल्ह्यातील मल्ल सरावावर लक्ष केंद्रित करत नाहीत . महाराष्ट्र केसरीसाठी पात्र ठरू शकणाऱ्या मल्लांनी इतर स्पर्धा , जत्रा , यात्रांतील कुस्तींपेक्षा केवळ महाराष्ट्र केसरीची गदा एवढेच लक्ष ठेवावे . - चंद्रहार पाटील , महाराष्ट्र केसरी मी माझ्या राष्ट्रकुल कुस्ती संकुलातून काही ठरावीक मल्लांवर लक्ष केंद्रित केले आहे . त्यांना सराव देत आहे . मल्लांनी नावासाठी कुस्ती करायची की पैशासाठी हादेखील महत्त्वाचा प्रश्न आहे . पैसा जरूर पाहिजे ; पण त्या जोडीला मोठ्या मानाच्या कुस्तीतही आपले कौशल्य दाखवले पाहिजे . - राम सारंग , राष्ट्रकुल विजेते आणि कुस्ती प्रशिक्षक महाराष्ट्र केसरी कोल्हापूरला मिळत नाही यामागे आपली मेहनत कमी पडते , हेच मुख्य कारण आहे . पैलवान मेहनत कमी करतात हे उघड सत्य आहे . मेहनत कमी पडली तर त्याचा परिणाम नक्कीच कुस्तीवर होतो . कोल्हापुरात नेमके हेच घडते आहे . - दादू चौगुले , महान भारत केसरी


सोशल मीडियाचा वापर वाढत असताना फेसबुक वापरणाऱ्यांच्या संख्येतही दिवसेंदिवस वाढ होताना दिसत आहे . यामध्ये अगदी शालेय मुलांपासून ते ज्येष्ठांपर्यंत अनेकांचा समावेश असल्याचे पहायला मिळते . प्रत्यक्ष जीवनात बिझी झालेले अनेक जण या माध्यमातून कनेक्ट राहण्याचा प्रयत्न करत आहेत . कोणी आपल्या मनातील भावनांना वाट करुन देण्यासाठी , कोणी आपल्या जुन्या मित्र - मैत्रीणींचा शोध घेण्यासाठी , कोणी आपले फोटो शेअर करण्यासाठी , तर कोणी इतरांनी टाकलेले अपडेटस जाणून घेण्यासाठी फेसबुकवर अॅक्टीव राहतात . आता आपण यापैकी नेमक्या कोणत्या प्रकारात मोडतो असा प्रश्न तुम्हाला नक्कीच पडला असेल . तर पहा फेसबुक युजर्सचे हे काही प्रकार फ्रेंडशिप करणारे युजर्स आजकाल जवळपास प्रत्येक जण फेसबुकचा वापर करतात . प्रत्येकाची हे माध्यम वापरण्याची पद्धत वेगवेगळी असते . हे लोक मोठ्या प्रमाणात पोस्ट करतात . याशिवाय लोकांनी आपल्या पोस्टला केलेल्या कॉमेंटला प्रतिसादही देतात . हे लोक केवळ फेसबुकवरच मैत्री करत नाहीत तर त्यापलिकडे जाऊन आपल्या प्रत्यक्ष आयुष्यातही ही मैत्री जपतात . सेल्फीची क्रेझ असणारे युजर्स सध्या सेल्फी काढण्याचे प्रमाण वाढले आहे . इतकेच काय या क्रेझमुळे मोबाईल कंपन्यांनी आपल्या स्मार्टफोनमध्ये बदल करत चांगले सेल्फी येतील असे स्मार्टफोन तयार केले आहेत . या स्मार्टफोनचा वापर करत सेल्फी काढून ते अपलोड करण्यात अनेकांना रस असतो . या लोकांना आपले फोटो आणि व्हिडिओ अपलोड करुन लोकांचे लक्ष वेधून घेण्यात जास्त रस असतो . या पद्धतीने हे लोक स्वतःला प्रसिद्ध बनवतात . दुसऱ्यांवर नजर ठेवणारे युजर्स हे लोक आपल्याला फेसबुकवर ऑनलाइन तर दिसतात पण त्यांच्या प्रोफाईलवर आपल्याला बाकी काहीच दिसत नाही . हे लोक केवळ दुसऱ्यांची प्रोफाईल चेक करत असतात . हे लोक आपल्या क्रशचे वारंवार प्रोफाईल चेक करत असतात . खबरी ठेवणारे युजर्स या प्रकारातील लोक सतत काही ना काही पोस्ट करत असतात . छोट्यातली छोटी गोष्टही पोस्ट करण्यात त्यांना विशेष रस असतो . या लोकांची आणखी एक खासियत म्हणजे ते स्वतःच्या बाबतीत काही पोस्ट करत नाहीत तर ते इतर गोष्टी अपडेट करत राहतात . अनेकदा हे युजर्स स्वतःचा प्रोफाईल फोटोही दिर्घकाळ बदलत नाहीत .


बॉलिवूड अभिनेता अनिल कपूरचा आगामी चित्रपट ‘रेस ३’ हा लवकरच प्रदर्शित होणार आहे . त्यामुळे अनिल कपूर चित्रपटाच्या प्रसिद्धीमध्ये व्यग्र आहे . या साऱ्यामध्ये त्याला भाईजान सलमानचीही साथ मिळत आहे . चित्रपटाच्या प्रमोशनच्या निमित्ताने चित्रपटातील कलाकारांनी नुकतीच ‘दस का दम’ या रिअॅलिटी शोच्या सेटवर हजेरी लावली होती . यावेळी अनिल कपूरने शो सुरु असताना एका कारणामुळे जाहीर माफी मागितली . त्यामुळे ‘दस का दम’चा हा भाग चांगलाच चर्चेत आला आहे . ‘दस का दम’ या शोच्या निमित्ताने अभिनेता सलमान खान ब - याच काळानंतर छोट्या पडद्यावर परतला असून तो या शोचे सूत्रसंचालन करत आहे . त्यातच ‘रेस ३’ प्रदर्शनासाठी सज्ज झाल्यामुळे चित्रपटाची संपूर्ण टीम चित्रपटाचे जोरदार प्रमोशन करत आहे . प्रमोशनचाच एक भाग म्हणून या टीमने ‘दस का दम’च्या सेटवर हजर लावली होती . यावेळी सलमानने शोच्या नियमानुसार या टीमला एक प्रश्न विचारला . ‘असे किती भारतीय व्यक्ती आहेत जे आपल्या आईला दिवसातून एकदा तरी फोन करतात’ असा प्रश्न सलमानने ‘रेस ३’ च्या टीमला विचारला . हा प्रश्न ऐकताच प्रत्येकाने आपआपल्या परीने उत्तर देण्याचा प्रयत्न केला . मात्र , अनिल कपूरने प्रश्नाचे उत्तर वेगळ्या स्वरुपात दिले . ‘मला इतर व्यक्तींचं माहित नाही . पण मी मात्र माझ्या आईला एकदाही फोन करत नाही . अगदी इतकचं नाही तर मी साधा तिला वेळही देऊ शकत नाही’ असं अनिलने सांगितलं . ‘मी माझ्या आईला वेळ देत नाही ही खरंच लाजीरवाणी गोष्ट आहे . मी आज सर्वांसमक्ष माझ्या आईची मनापासून माफी मागतो” , असं म्हणत अनिलने खेद व्यक्त केला आणि आईची जाहीर माफी मागितली . दरम्यान , ‘दस का दम’ हा शो पहिल्या दिवसापासून प्रचंड गाजत असून पहिल्याच भागामध्ये एका स्पर्धकाने सलमानला प्रश्न विचारला होता या प्रश्नाचं उत्तर सलमानने ज्या पद्धतीने दिलं होतं ते पाहून सर्वांमध्ये एकच हाशा पिकला होता . तर दुस - या भागात सलमानने एका स्पर्धकाच्या मुलीची शैक्षणिक जबाबदारी उचलली आहे . त्यामुळे या शोचा प्रत्येक भाग वेगवेगळ्या कारणामुळे चर्चेत येत असून हा शो पुढे आणखी रंगतदार होईल असं एकंदरीत दिसून येत आहे .


अमेरिकन ओपन बॅडमिंटन स्पर्धेत भारतीय खेळाडूंनी चांगली सुरुवात केली आहे . कॉमनवेल्थ स्पर्धांमध्ये विजेतेपद पटकावलेल्या परुपल्ली कश्यपने जागतिक क्रमवारीत पहिल्या क्रमांकावर असलेल्या कोरियाच्या ली ह्यूनला पराभवाचा धक्का दिला आहे . २१ - १६ , १० - २१ , २१ - १९ अशा सेटमध्ये पराभव करत कश्यपने ह्यूनला चकीत केलं . या विजयासाठी कश्यपला चांगलीच मेहनत करावी लागली . तब्बल १ तास ३ मिनीट कडवी झुंज दिल्यानंतर ह्यूनने अखेर या सामन्यात आपला पराभव मान्य केला . या स्पर्धेआधी कश्यपने सलग २ - ३ सामने हातातून गमावले होते , त्यामुळे या सामन्यात कश्यप कसा खेळ करतो याकडे सर्वांचं लक्ष होतं . आणि अपेक्षेप्रमाणे चांगला खेळ करत कश्यपनेही आपल्या चाहत्यांना निराश केलं नाही . आगामी सामन्यात कश्यपची गाठ हंगेरीच्या खेळाडूसोबत पडणार आहे . एच . एस . प्रणॉय , समीर वर्माचीही आगेकूच – कॅनडा ओपन स्पर्धेतील पदरी पडलेल्या पराभवाची मरगळ झटकून टाकत प्रणॉयने अमेरिकन ओपन स्पर्धेती धडाक्यात सुरुवात केली आहे . ऑस्ट्रेलियाच्या ल्यूक व्रॅबरवर प्रणॉयने २१ - १२ , २१ - १६ अशी सरळ दोन सेट्समध्ये मात केली . प्रणॉयला पुढच्या फेरीतही तुलनेने नवख्या खेळाडूचा सामना करायचा आहे , त्यामुळे प्रणॉयसाठी हा सामना सोप्पा मानला जातोय . तर दुसरीकडे ३ महिन्यांच्या दुखापतीतून सावरलेल्या समीर वर्मानेही आपल्या पहिल्या फेरीचा सामना जिंकलेला आहे . आपल्या प्रतिस्पर्ध्यावर २१ - ५ , २१ - १० अशी मात करत दुसऱ्या फेरीमध्ये प्रवेश केला . तर भारताच्याच हर्शील दाणीनेही आपल्या प्रतिस्पर्ध्यावर २१ - १३ , २१ - ९ असा पराभव करत पुढच्या फेरीमध्ये प्रवेश केलाय . त्यामुळे यापुढच्या सामन्यांमध्ये भारतीय खेळाडू कशी कामगिरी करतायत याकडे सर्वांचं लक्ष लागलेलं आहे .


इंग्लंडच्या संघाचा माजी कर्णधार आणि स्टार फुटबॉलपटू वेन रुनीने आंतराष्ट्रीय फुटबॉलमधला आपला प्रवास थांबवायचा ठरवलं आहे . स्थानिक प्रसारमाध्यमांना फोनवरुन दिलेल्या मुलाखतीत रुनीने आपण निवृत्ती घेत असल्याचं जाहीर केलं आहे . इंग्लंडकडून खेळताना रुनीने ११९ सामन्यांमध्ये ५३ गोल झळकावले आहेत . २००३ साली वयाच्या सतराव्या वर्षी रुनीने ऑस्ट्रेलियाविरुद्धच्या सामन्यातून आंतराष्ट्रीय सामन्यांमध्ये पदार्पण केलं . मात्र गेल्या काही महिन्यांमध्ये रुनी आपल्या फॉर्ममध्ये नव्हता , त्यामुळे एककाळ इंग्लंडच्या संघाचं नेतृत्व करणाऱ्या खेळाडूला संघ व्यवस्थापनाने डच्चू दिला . यानंतर इंग्लंडच्या संघाचे नवीन मॅनेजर गॅरेथ साऊथगेट यांनी रुनीला संघात जागा देण्यात स्वारस्य दाखवलं नाही . त्यामुळे काळाची पावलं ओळखत रुनीने आंतराष्ट्रीय संघातून राजीनामा देण्याचं पसंत केलं . “काही दिवसांपूर्वी साऊथगेट यांनी मला फोन करुन संघात पुनरागमन करण्याबद्दल विचारणा केली होती . मात्र मी त्यांचे आभार मानत , राष्ट्रीय संघासाठी पुन्हा खेळण्याला नकार दिला आहे . इंग्लंडच्या संघासाठी माझा प्रवास मी इथेच थांबवत असल्याचं स्पष्टीकरण रुनीने दिलंय . “इंग्लंडचं राष्ट्रीय स्तरावर नेतृत्व करणं हे माझ्यासाठी सर्वात महत्वाची आणि मानाची बाब होती . आतापर्यंतच्या कारकिर्दीत मी संघासाठी १०० टक्के खेळ केला . मात्र गेल्या काही सामन्यांमधली माझी कामगिरी पाहता आता मला थांबायला हवं असं वाटल्याने मी स्वखुशीने निवृत्तीचा निर्णय घेतोय . ” सध्या वेन रुनीने त्याच्या लिग फुटबॉल करियरवर लक्ष देण्याचा निर्णय घेतला आहे . गेले काही वर्ष मँचेस्टर युनायडेट क्लबकडून खेळणाऱ्या वेन रुनीने यंदाच्या इंग्लिश प्रिमीअर लिगमध्ये एव्हरटन संघाकडून खेळण्याचा निर्णय घेतला आहे . या हंगामात मँचेस्टर सिटी विरुद्ध सामन्यात वेन रुनीने १ गोल झळकावला . हा गोल रुनीच्या क्लब कारकिर्दीतला २०० वा गोल ठरला . इंग्लिश प्रिमीअर लिगच्या कारकिर्दीत २०० गोल करणारा रुनी हा दुसरा खेळाडू ठरला आहे . याआधी हा विक्रम अॅलन शेरर या खेळाडूच्या नावावर आहे . रुनीच्या निवृत्तीनंतर ट्विटरवर त्याच्या सहकाऱ्यांनी त्याला शुभेच्छा दिल्या आहेत .


चेक प्रजासत्ताकमधील तिसऱ्या मानांकित बाबरेरा क्रेजिकोव्हा व कॅटरिना सिनिआकोव्हा यांच्या जोडीने अमेरिकेच्या निकोल मेलिचार आणि चेक प्रजासत्ताकच्या क्वेता पेश्चके यांचा फडशा पाडून विम्बल्डन महिला दुहेरीच्या अजिंक्यपदाला गवसणी घातली . त्याचे हे वर्षांतील सलग दुसरे विजेतेपद ठरले . यंदाच्या फ्रेंच खुल्या टेनिस स्पर्धेचे विजेतेपदही बाबरेरा व कॅटरिनाच्याच जोडीने मिळवले होते . पहिल्या कोर्टवर झालेल्या या लढतीत त्यांनी मेलिचार व पेश्चकेचा ६ - ४ , ४ - ६ , ६ - ० असा अवघ्या एक तास २८ मिनिटांत पराभव केला . २००३ नंतर एकाच वर्षी फ्रेंच व विम्बल्डन अशा दोन्ही स्पर्धाचे विजेतेपद पटकावणारी ही पहिलीच जोडी ठरली . त्याशिवाय या २२ वर्षांच्या जोडीने ऑल इंग्लंड क्लबमधील मुली व महिला अशा दोन्ही गटांचे विजेतेपद मिळवले . बाबरेराने हे विजेतेपद तिचे मार्गदर्शक नोव्होत्ना यांना समर्पित केले . २० वर्षांपूर्वीच नोव्होत्ना यांनी विम्बल्डनमधील महिला एकेरीचे विजेतेपद जिंकले होते . गतवर्षी नोव्हेंबरमध्ये कर्करोगामुळे नोव्होत्ना यांचा मृत्यू झाला . फ्रेंच स्पर्धेप्रमाणेच विम्बल्डनच्या विजेतेपदाला गवसणी घातल्यावरदेखील बाबरेराने आकाशाच्या दिशेने पाहून हळुवारपणे हवेत चुंबन दिले . ‘‘मला आज फार आनंद होत असून स्वतःचा अभिमानही वाटत आहे . त्यांनाही माझा अभिमान वाटत असेल याची मला खात्री आहे , ’’ असे बाबरेरा म्हणाली .


आपल्या घरातील सर्वच उपकरणांची आपण नियमितपणे काळजी घेत असतो . टीव्ही , फ्रीज किंवा एसी सारख्या उपकरणांचे तर वर्षांतून एकदा - दोनदा तंत्रज्ञांमार्फत ‘सर्व्हिस ’ही करून घेतले जाते . पण घरात अथवा बाहेर सतत आपल्या सर्वात जवळ असलेला ‘स्मार्टफोन’ मात्र दुर्लक्षितच राहतो . स्मार्टफोनची अंतर्गत काळजी म्हणजे अनावश्यक अॅप हटवणे , फाइल्स हटवून मेमरी मोकळी करणे या गोष्टी आपण येता - जाता करत असतो . पण मोबाइलची बाह्य काळजी घेण्याचे फारसे कुणी मनावर घेत नाही . फार फार तर मोबाइल शर्टला घासून पुसणे , इतका सोपस्कार आपण पार पाडतो . पण स्मार्टफोनची बाहेरून देखभाल नीट केली तर तो जास्त काळ टिकू शकतो , हे लक्षात ठेवा . त्यासाठीच या टिप्सः १ . कधीही नवीन फोन घेतेवेळेसच त्याचे कव्हर ( केस ) आणि स्क्रीन प्रोटेक्टर खरेदी करा . यामुळे तुमचा मोबाइल ओरखडे किंवा छोटय़ा - मोठय़ा धक्क्यांपासून सुरक्षित राहू शकतो . कव्हर असल्यास मोबाइलचे थेट धुळीपासून रक्षण होते . २ . आपल्याला मोबाइल सतत जवळ हवा असतो . अगदी झोपतानाही तो उशाशी ठेवला जातो . मात्र , हे फोनसाठी धोक्याचे आहे . अनवधानाने तो खाली पडल्यास वा त्यावर भार पडल्यास फोनचे नुकसान होण्याची शक्यता असते . म्हणून वापर नसताना फोन शक्यतो सुरक्षित ठिकाणी ठेवा . त्यासाठी घरातील एखादी जागा निश्चित करायला हरकत नाही . ही जागा लहान मुलांच्या हाताला लागणार नाही , अशी असावी . ३ . स्मार्टफोन नेहमी कोरडा राहील , याची दक्षता घ्या . ओल्या हाताने फोनला स्पर्श करू नका . जेवताना मोबाइल हाताळणे टाळा . अन्यथा फोनची स्क्रीन खराब होण्याची शक्यता असते . ४ . फोन नेहमी स्वच्छ पुसत जा . यासाठी कोरडे टिश्यू पेपर किंवा अल्कोहल वाइप्स यांचा वापर करा . पाणी किंवा बेबी वाइप्सच्या साह्याने फोन पुसू नका .


रणवीर सिंग आणि आलिया भट्ट स्टारर ‘गली बॉय’ सिनेमाचे चित्रीकरण सुरू झाले आहे . या सिनेमाचे काही फोटो सध्या सोशल मीडियावर व्हायरल झाले आहेत . या फोटोमध्ये आलिया आणि रणवीर दोघंही फार वेगळ्या लूकमध्ये दिसत आहे . मुंबईतील एका झोपडपट्टी परिसरात या सिनमाचे सध्या चित्रीकरण सुरू आहे . आलिया या फोटोंमध्ये हिजाब ओढलेली दिसत आहे . तर रणवीरचा लूक फारच साधा आहे . त्याचा हा लूक पाहून ‘बँड बाजा बारात’ सिनेमातील त्याच्या लूकची आठवण येते . फोटोंकडे पाहून आलिया आणि रणवीरमध्ये कोणत्यातरी कारणांमुळे भांडण झाल्याचे दिसते . त्यात आलियाचा रागावलेला चेहरा स्पष्ट दिसतो तर रणवीर तिला मनवण्याचा प्रयत्न करताना दिसत आहे . या सिनेमात रणवीर आणि आलियासोबत कल्की कोचलिनचीही महत्त्वपूर्ण भूमिका आहे . या सिनेमात ती एका रॅपरची भूमिका साकारताना दिसणार आहे . या सिनेमाच्या नावावरुन तरी सध्या सिनेमाबद्दल कोणतेही अंदाज बांधणे कठीण आहे . झोया अख्तरच्या या सिनेमाच्या निमित्ताने रणवीर आणि आलिया पहिल्यांदाच एका सिनेमात स्क्रिन शेअर करताना दिसणार आहेत . या दोन्ही कलाकारांचा उत्साह आणि एकंदर त्यांच्या अभिनयाची शैली पाहता त्यांच्या भूमिका हे दोघेही चांगलीच वठवतील यात शंका नाही . रणवीर सिंगने याआधीही झोया अख्तरसोबत ‘दिल धडकने दो’ या सिनेमात काम केले होते . पण , झोयाच्या दिग्दर्शनात काम करण्याची आलियाची ही पहिलीच वेळ आहे . दरम्यान , दोन्ही कलाकारांच्या कामाचे व्यग्र वेळापत्रक पाहता या वर्षीच्या नोव्हेंबर महिन्यात सिनेमाच्या चित्रीकरणास सुरुवात होणार आहे .


डिंपल कपाडिया आणि सनी देओलच्या नात्याबद्दल पुन्हा एकदा चर्चा व्हायला सुरुवात झाली आहे . काही दिवसांपूर्वी डिंपल आणि सनी लंडनमध्ये एकत्र फिरताना दिसले होते . या व्हिडिओत डिंपल सिगारेट ओढतानाही दिसत होती . ८० च्या दशकात बॉलिवूड कपल्स म्हणून या दोघांचे नाव आवर्जून घेतले जायचे . हे दोघे लग्न करणार असल्याच्याही चर्चा होत्या . पण काही कारणांमुळे तसे होऊ शकले नाही . त्यानंतर या दोघांचे मार्ग वेगळे झाले असेच साऱ्यांना वाटत होते . पण इतक्या वर्षांनंतर या दोघांना एकत्र पाहून पुन्हा अनेक प्रश्न समोर उभे राहिले . तो व्हिडिओ कधीचा होता हे मात्र अजूनही कळू शकले नाही . हा व्हिडिओ व्हायरल झाल्यानंतर सनी देओलचे एक स्टेटस फार चर्चेत येत आहे . सनीने सोशल मीडियावरून अकाऊंटवरुन त्याचा एक सेल्फी शेअर केला आहे . असं म्हटले जाते की , डिंपलसोबत व्हायरल झालेल्या व्हिडिओवर सनीचे हे उत्तर आहे . या फोटोमधून तो सर्वांना सांगू इच्छितो की तो सध्या मनालीमध्ये आहे . ‘मुंबई मिरर’ने प्रसिद्ध केलेल्या वृत्तानुसार , सनी आणि डिंपल काही महिन्यांपूर्वी लंडनला गेले होते . मुंबई विमानतळावरही त्यांना एकत्र पाहण्यात आले . सनीसोबतचे डिंपलचे नाते फार जुने आहे . राजेश खन्ना यांच्याशी वेगळे झाल्यानंतर त्यांनी राजेश यांचे घर सोडले होते . यादरम्यान तिने सनीसोबत अनेक सिनेमे केले . दोघांमध्ये फार घनिष्ट संबंधही होते . सनीचे नाव याआधी रवीना टंडन आणि अमृता सिंग यांच्याशी जोडले गेले होते . पण डिंपल कपाडियासोबतचे त्याचे प्रेमप्रकरण सर्वाधिक गाजले . काही वर्षे हे दोघे लिव्ह - इनमध्ये राहत असल्याचेही बोलले जात होते . दरम्यान , देओल कुटुंबियांची तिसरी पिढी आता बॉलिवूडमध्ये पदार्पण करायला सज्ज झाली आहे . सनीचा मुलगा करण देओल ‘पल पल दिल के पास’ या सिनेमातून बॉलिवूडमध्ये पदार्पण करणार आहे . या सिनेमाचे दिग्दर्शन स्वतः सनीच करत आहे . सध्या या सिनेमाचे चित्रीकरण मनालीमध्ये सुरू आहे .


तुम्ही कमवण्यास सुरुवात करता , तेव्हा इतर कोणासाठी तरी काम करावे की स्वतःचे काहीतरी सुरु करावे हा गोंधळ सतत मनात होत राहतो . याबरोबरच खूप मेहनत घेऊन भरपूर पैसे कमावण्याचे विचारही मनात येत राहतात . पण जर तुम्ही या सगळ्या खडतर प्रवासातून गेलेला नसाल , तरी तुम्ही हुशारीने काही पावले उचलून श्रीमंत होऊ शकता . सगळ्यांची आर्थिक स्थिती वेगवेगळी असल्यामुळे सगळ्यांना लागू होणारे असे ठराविक नियम किंवा सूत्रे नसली , तरी सर्वांना उपयोगी पडतील अशा काही स्मार्ट सूचनांकडे आपण नजर टाकू शकतो . तुमच्या जोखमी कमी करा सर्व वेतनदार व्यक्तींनी संपत्ती निर्मितीसाठी पाळायचे पहिले सूत्र म्हणजे जोखीम कमी करणारी पावले उचलावीत . वेतनदार व्यक्तींचे निश्चित मासिक उत्पन्न असल्यामुळे , त्यांच्यावर अनपेक्षितपणे आर्थिक आपत्तीच्या परिस्थिती उद्भवू शकतात , जसे की नोकरी जाणे , आजारी पडणे आणि कर्जाचा भार येणे . म्हणूनच , एक नियम म्हणून , एकदा तुम्ही कमवायला सुरुवात केलीत , की तुम्ही कितीही तरुण असलात आणि तुमचे उत्पन्न कितीही कमी असले , तरी तुम्ही जोखमी करायला सुरुवात करायला हवीत . वैद्यकीय कारणांमुळे उद्भवू शकणाऱ्या जोखमी कमी करण्यासाठी तुम्ही आरोग्य विमा खरेदी करण्यासारखी योग्य ती आर्थिक पावले उचलू शकता . आर्थिक अनिश्चिततेदरम्यान पैशाची चणचण भासू नये यासाठी तुम्ही तुमचे पैसे रिकरिंग डिपॉझिटमध्ये जमा करू शकता . स्वतःसाठी काही ध्येय निश्चित करा श्रीमंत होणे हे तुमचे ध्येय ठेवा आणि दरमहा त्या दिशेने काम करा . पैशाची ध्येय तीन प्रकारची असू शकतात – लघुकालीन ध्येय , मध्यमकालीन ध्येय आणि दीर्घकालीन ध्येय . ध्येय ठरवल्याने तुम्हाला योग्य ती गुंतवणुकीची साधने निवडता येतात आणि त्या साधनासाठी आवश्यक तेवढा पैसा बाजूला काढता येतो . जर तुमच्या करिअरची ही सुरुवात असेल , तर घर खरेदी करण्यासारखे दीर्घकालीन ध्येय तुम्हाला एक कठीण आव्हान वाटू शकते . पण तुमचे उत्पन्न किंवा बचतीची क्षमता कितीही असली तरी , तुमच्या ध्येयाच्या दिशेने बचत आणि गुंतवणूक करत राहा , एका वेळी एकेक पाऊल उचलत राहा . कालौघात तुमचे उत्पन्न जसजसे वाढत जाईल , तसतसे तुम्ही अधिकाधिक वेगाने तुमच्या ध्येयाच्या दिशेने पुढे जात राहाल . तुमच्या खर्चांचे व्यवस्थापन करा संपत्ती निर्मितीसाठी पैसे कमावत असताना काटकसर करणे हे आणखी एक पाऊल तुम्ही उचलू शकता . तुमच्या आयुष्यात आवश्यक त्याच वस्तू खरेदी करा आणि बाहेर खाणे किंवा खरेदी करणे असे हौशीचे खर्च कमी करा . विशेषतः बाहेर खाण्यासारख्या हौशी खर्चांसाठी पैसे उसने घेणे कमी करा . टाळता येण्याजोगे खर्च कमी करा – उदाहरणार्थ अनेकांऐवजी एकाच सिनेमाचे स्ट्रीमिंग करण्यासाठीचे सबस्क्रिप्शन . खर्चाला सुरुवात करण्यापूर्वी महिन्याच्या सुरुवातीलाच बचतीचे पैसे काढून ठेवा . खर्चाचे अनुमान काढून ठेवल्याने हुशारीने खर्चांचा प्राधान्यक्रम ठरवण्यास मदत होते . लवकर सुरुवात करा आणि चक्रवाढीचा लाभ घ्या संपत्ती निर्मिती ही मंदगतीने होणारी दीर्घकालीन प्रक्रिया आहे , जिच्यासाठी संयमाची गरज असते . तुम्ही आयुष्यात लवकर सुरुवात करायला हवी ज्यामुळे तुमच्या गुंतवणुकीपासून तुम्ही आयुष्यात पुढे लाभ मिळवू शकता . तुमच्या करिअरच्या सुरुवातीला केलेल्या छोट्या गुंतवणुकीमध्ये चक्रवाढीच्या प्रभावामुळे पुढे दीर्घ कालांतराने तुम्हाला खूप मोठा धनसंचय मिळवून देण्याची क्षमता असते . सर्वोत्तम परिणामांसाठी , तुम्ही दीर्घकाळ गुंतवणूक करायला हवीत आणि पैसे काढून घेण्याचा मोह टाळायला हवा . तसेच , नियमितपणे तुमच्या गुंतवणुकीचा आढावा घेत जा आणि उत्पन्नात वाढ झाली तिच्यामध्ये वाढ करत राहा . तुमच्या करांचे आणि गुंतवणुकीचे सक्रीयपणे व्यवस्थापन करा जर तुम्ही तुमच्या करांचे सक्रीयपणे आणि हुशारीने व्यवस्थापन केलेत , तर तुम्ही तुमचे कितीतरी उत्पन्न वाचवू शकता . तुमच्या ध्येयासाठी योग्य गुंतवणुकीचे पर्याय निवडा , आणि तुम्हाला लागू होणारे सर्व करलाभ मिळवा . तसेच कर - कार्यक्षम असणाऱ्या गुंतवणुका निवडा , कारण तुमच्या मिळकतीवरही भरपूर कर आकारलेला तुम्हाला नको असतो . आदिल शेट्टी , सीईओ , बँकबझार


बी - टाऊनमध्ये जिगरी मित्र म्हणून आजही सलमान खान आणि संजय दत्त यांच्याकडे पाहिले जाते . पण आता त्यांच्या मैत्रीमध्ये दुरावा आला असल्याचे समजते . आता सलमान आणि संजय यांच्यात पहिल्यासारखे नाते राहिले नाही . सलमान गेल्या अनेक दिवसांपासून संजयला टाळत असल्याचे दिसत आहे . सुत्रांनी दिलेल्या माहितीनुसार , संजय दत्तने सलमानला गर्विष्ठ म्हटले आहे . एका कार्यक्रमादरम्यान संजय दत्तला विचारले गेले की , तुला सलमानसाठी एक शब्द सांगायचा आहे , तर तू कोणता शब्द सांगशील . यावर उत्तर देताना संजय म्हणाला की , अॅरोगंट म्हणजे गर्विष्ठ . संजयचे हे उत्तर ऐकून तिथे उपस्थित असलेल्या सगळ्यांनाच आश्चर्य वाटले . काही दिवसांपर्यंत तर हे दोघे फार चांगले मित्र होते . पण अचानक असे काय झाले की , संजयने सलमानला गर्विष्ठ म्हणावे . संजय तुरूंगातून बाहेर आल्यापासूनच या दोघांमध्ये शीतयुद्ध सुरू आहे . सलमान त्याला भेटायला आला नाही याचा संजयला राग आला होता . पण कधी असेही दिवस होते जेव्हा सलमान , संजयकडून अनेक गोष्टींचा सल्ला घ्यायचा . साजन या सिनेमातून संजय आणि सलमानने एकत्र काम केले होते . तेव्हापासूनच या दोघांची मैत्री झाली आणि ती उत्तरोत्तर वाढत गेली . यानंतर सलमानने संजय दत्तला बिग बॉसचे सूत्रसंचालन करण्यासाठीही आपल्यासोबत घेतले होते . दरम्यान , जीवनातील विविध प्रसंगांमध्ये एकमेकांना साथ देणाऱ्या खान बंधुंपैकी अभिनेता सोहेल खानचा नुकताच वाढदिवस झाला . कुटुंबाला नेहमीच प्राधान्य देणाऱ्या सलमानने त्याच्या भावाला म्हणजेच सोहेल खानला त्याच्या वाढदिवशी एक खास गिफ्ट दिले . गायक मिका सिंगने त्याच्या इन्स्टाग्राम अकाऊंटवरुन सोहेलच्या वाढदिवसाचा एक व्हिडिओ शेअर केला . या व्हिडिओमध्ये सलमान खान आणि मिका सिंग सोहेलसाठी ‘बार बार दिन ये आए . . बार बार दिल ये गाए . . ’ हे गाणे गात त्याला वाढदिवसाच्या शुभेच्छा देताना दिसत आहेत .


झिकाच्या प्रादुर्भावानंतर जन्माला येणाऱ्या बाळांच्या मेंदूचा आकार लहान असतो , त्याला मायक्रोसेफली असे म्हणतात . त्याचबरोबर इतरही अनेक जन्मदोष निर्माण होतात . पण आता वैज्ञानिकांनी अशी लस शोधून काढली आहे , जी गर्भवतीला दिल्यास जन्माला येणाऱ्या बाळांमध्ये हे दोष आढळत नाहीत . झिकावर लस तयार करण्याचे प्रयत्न अमेरिकेत मोठय़ा प्रमाणात सुरू असून त्याच्या चाचण्या प्राण्यांवर करण्यात आल्या आहेत . ग्लॅव्हस्टन येथील टेक्सास विद्यापीठाच्या वैद्यकीय विभागाने ही लस तयार केली असून त्यामुळे झिकाच्या परिणामांपासून संरक्षण मिळते . यात दोन प्रकारच्या लसी तयार करण्यात आल्या असून त्यात आईकडून झिकाचा प्रसार नवजात बालकात होत नाही . उंदरांवर याचे प्रयोग यशस्वी झाले आहेत , असे या विभागाचे प्राध्यापक पेई योंग शी यांनी सांगितले . या माहितीच्या आधारे आता लसीची क्षमता स्पष्ट झाली असून त्यात झिकामुळे निर्माण होणाऱ्या जन्मदोषांपासून संरक्षण मिळणार आहे . प्रौढांमध्ये झिकाचा प्रादुर्भाव झाला , तर फार मोठी लक्षणे दिसतच नाहीत पण नवजात बालकांना झिकाचा प्रादुर्भाव झाला असेल तर त्यांचे डोके लहान राहाते व इतरही रोग होतात . त्यामुळे हा सर्वात घातक प्रकार या लसीमुळे टाळता येणार आहे . ज्या महिलांना झिकाचा प्रादुर्भाव झाला आहे , त्यांच्यात लक्षणे दिसत नाहीत . थेट जन्माला येणाऱ्या बाळातच त्याचे वाईट परिणाम दिसतात . माता व बाळाचे झिकापासून संरक्षण करणारी ही लस सार्वजनिक आरोग्यात वरदानच ठरणार आहे . ‘सेल’ या नियतकालिकात हे संशोधन प्रसिद्ध झाले आहे .


कोलकाता नाइट रायडर्सचा संघ सध्या आयपीएलच्या गुणतालिकेत अव्वल स्थानावर विराजमान आहे . दिल्ली डेअरडेव्हिल्सला सोमवारी होणाऱ्या लढतीत हरवून आपले अग्रस्थान टिकवण्याचा कोलकात्याचा प्रयत्न असेल . कोलकात्याने गुजरात लायन्सला हरवून आयपीएल हंगामाचा यंदा झोकात प्रारंभ केला . मात्र दुसऱ्या लढतीत मुंबई इंडियन्सने त्यांना पराभवाचा धक्का दिला ; पण यातून सावरत त्यांनी किंग्ज इलेव्हन पंजाब आणि सनरायझर्स हैदराबादला हरवले . दिल्लीची आयपीएल हंगामाची सुरुवात मात्र खराब झाली . सलामीच्या सामन्यात रॉयल चॅलेंजर्स बेंगळुरूने त्यांना पराभूत केले ; परंतु त्यानंतर दोन सलग विजयांनिशी ते पुन्हा विजयी वाटचाल करू लागले आहेत . दिल्लीने अनुक्रमे रायझिंग पुणे सुपरजायंट्स आणि किंग्ज इलेव्हन पंजाबला हरवण्याची किमया साधली . दिल्लीला घरच्या मैदानावर खेळण्याचा फायदा होऊ शकेल , मात्र आयपीएलमधील सर्वात सातत्यपूर्ण संघ असलेल्या कोलकात्याशी सामना करणे , हे आव्हानात्मक असेल . यंदाच्या हंगामातील सर्वाधिक धावांची ‘ऑरेंज कॅप’ धारण करणाऱ्या गौतम गंभीरचे नेतृत्व , ही कोलकात्याच्या यशातील महत्त्वाची गोष्ट आहे . सलामीवीर ख्रिस लिन अद्याप दुखापतीतून सावरलेला नाही . त्यामुळे रॉबिन उथप्पा , मनीष पांडे आणि युसूफ पठाण यांच्यावर कोलकात्याची मदार असेल . पांडेने मागील तिन्ही सामन्यांत धावा काढून आपल्या सातत्याचा प्रत्यय दिला आहे . उथप्पाने हैदराबादविरुद्ध ३९ चेंडूंत शानदार ६८ धावा केल्या होत्या . कोलकात्याला सलामीवीर सुनील नरिनकडूनही विशेष अपेक्षा आहेत . याशिवाय उमेश यादव , ख्रिस वोक्स आणि ट्रेंट बोल्ट यांच्यासारखे गोलंदाज त्यांच्याकडे आहेत . दिल्लीची यंदाच्या हंगामातील एकमेव शतकवीर संजू सॅमसनवर मदार आहे . याचप्रमाणे सॅम बिलिंग्ज , रिशभ पंत , कोरे अँडसरन आणि ख्रिस मॉरिस यांच्यासारखे गुणी फलंदाज त्यांच्याकडे आहेत . शनिवारी पंजाबला हरवणाऱ्या दिल्लीला कमी लेखून मुळीच चालणार नाही . फिरोझशाह कोटला स्टेडियमवर एकूण सांघिक प्रयत्नांमुळे दिल्लीला विजय साकारता आला .


बिग बॉस 11व्या पर्वाचा अंतिम सोहळा नुकताच पार पडला . अंगुरी भाभी या भूमिकेतून घराघरात पोहोचलेली शिल्पा शिंदे यंदाच्या पर्वाची विजेती ठरली . या पर्वाचा अंतिम सोहळा आणखी भरपूर कारणांनी गाजला . बिग बॉसच्या घरात लव्ह स्टोरीज् बनणे तसं प्रेक्षकांसाठी काही नवं नाही . पण हो , प्रत्येक वेळी नवीन जोडी बनताना बघण्यात खुप काही नवीन आहे . या पर्वातील अशीच एक जोडी म्हणजे बंदगी कालरा आणि पुनीश शर्मा यांची . अंतिम सोहळ्यात तसं तर खुप काही झालं . पण मंचावर खरी आग लावली ती बंदगी आणि पुनीशच्या डान्सने . अंतिम सोहळ्यात या पर्वातील प्रत्येक स्पर्धकाने परफॉर्मन्स दिली . पण बंदगी आणि पुनीशची केमिस्ट्री काही वेगळीच होती . दोघांनी अक्षय कुमार चा सिनेमा ' मोहरा ' तील प्रसिध्द गाणं ' टिप टिप बरसा पानी ' वर धमाकेदार हॉट रोमँटीक डान्स केला . ते ही पाण्यात उतरुन . त्यांच्या या परफॉर्मन्सने सर्वांचे लक्षच वेधले नाही , तर त्यांच्यातील रोमँन्स बद्द्ल बऱ्याच चर्चाही सुरु आहेत . या दोघांचे रियल लाइफ लव कनेक्शन या परफॉर्मन्सने दाखवून दिले .


बॉलिवूडमध्ये प्रत्येक अभिनेत्री तिच्या अभिनयाच्या आणि हटके अंदाजाच्या बळावर प्रेक्षकांमध्ये एक वेगळे स्थान निर्माण करते . अशाच काही अभिनेत्रींपैकी एक म्हणजे श्रीदेवी . बी टाऊनची ‘मिस हवाहवाई’ म्हणून प्रसिद्ध असलेली ही अभिनेत्री गेल्या काही वर्षांपासून चित्रपटांपासून दूर का बरं आहे ? असा प्रश्न तुमच्या मनात जर घर करत असेल तर आता त्याचे उत्तर देण्यासाठी खुद्द श्रीदेवीच सज्ज झाली आहे . जवळपास पाच वर्षांपूर्वी गौरी शिंदे दिग्दर्शित ‘इंग्लिश विंग्लिश’ या चित्रपटाच्या माध्यमातून श्रीदेवी बऱ्याच काळानंतर प्रेक्षकांच्या भेटीला आली होती . ‘इंग्लिश विंग्लिश’ला प्रेक्षकांनी दिलेली पसंती पाहता आता ‘मिस हवाहवाई’ पुन्हा एकदा नव्या आणि वेगळ्या धाटणीच्या चित्रपटाद्वारे प्रेक्षकांच्या भेटीला येण्यासाठी सज्ज झाली आहे . मातृत्त्वाची एक वेगळी बाजू मांडणाऱ्या या चित्रपटाद्वारे श्रीदेवी प्रेक्षकांसमोर येणार आहे . नुकताच या चित्रपटाचा फर्स्ट लूक प्रदर्शित करण्यात आला . श्रीदेवीने तिच्या ट्विटर अकाउंटवरुन चित्रपटाच्या फर्स्ट लूकचा फोटो पोस्ट करत त्यासोबत एक कॅप्शनही लिहिले आहे . ‘जेव्हा एखाद्या स्त्रीसमोर आव्हानं येतात… . ’ , असं या कॅप्शनमध्ये म्हंटलय . या आगामी चित्रपटाबद्दल फारशी माहिती उघड करण्यात आली नसली , तरीही पोस्टरवरील श्रीदेवीचा लूक , तिच्या चेहऱ्यावरील भाव सर्वांचेच लक्ष वेधत आहेत . या पोस्टरमध्ये दिसणारी आणखी महत्त्वाची बाब म्हणजे विविध भाषांमध्ये ‘आई’ हा शब्द पोस्टरवर लिहिण्यात आला आहे . १४ जुलै २०१७ला हा चित्रपट प्रदर्शित होणार असून , याचा पोस्टर पाहता प्रेक्षकांमध्ये त्याविषयीच्या चर्चा रंगण्यास सुरुवात झाली आहे . बोनी कपूर यांची निर्मिती असलेल्या या चित्रपटाचे दिग्दर्शन रवी उद्यवार यांनी केले आहे . मुख्य भूमिकेतील अभिनेत्री श्रीदेवीसोबतच चित्रपटामध्ये अभिनेता नवाझुद्दीन सिद्दिकी , अक्षय खन्ना , सुशांत सिंग , अमृता पुरी या कलाकारांचे चेहरे झळकणार आहेत . तगडी स्टारकास्ट असलेल्या ‘मॉम’ चित्रपटाच्या पार्श्वसंगीताची धुरा ए . आर . रेहमान यांनी सांभाळल्याचेही म्हटले जात आहे . त्यामुळे आता ‘मॉम’ च्या माध्यमातून अभिनेत्री श्रीदेवी नेमकं काय सांगू इच्छिते , हे मात्र चित्रपट प्रदर्शित झाल्यावरच कळेल .


# MeToo या मोहिमेमध्ये बॉलिवूडमधील अनेक दिग्गज कलाकारांवर लैंगिक शोषण आणि गैरवर्तणुकीचा आरोप करण्यात आले आहेत . यात नाना पाटेकर , विकास बहल , चेतन भगत , आलोक नाथ यासारख्या कलाकारांवर काही महिलांनी आरोप केले आहेत . त्यानंतर आता अभिनेता विकी कौशलच्या वडीलांवरदेखील दोन महिलांनी गैरवर्तन केल्याचा आरोप केला आहे . विकी कौशलचे वडील श्याम कौशल हे बॉलिवूडमधील प्रसिद्ध दिग्दर्शक असून चित्रपटाच्या सेटवर असताना त्यांनी अश्लील चित्रफीत दाखविण्याचा प्रयत्न केल्याचा आरोप दोन महिलांनी केला आहे . नमिता प्रकाश या महिलेने ट्विटरच्या माध्यमातून या अन्यायाला वाचा फोडली आहे . नमिताने ‘मनोरमा सिक्स फीट अंडर’ , ‘अब तक ५६’ आणि ‘हनिमून ट्रॅव्हल्स प्रायव्हेट लिमिडेट’ या चित्रपटांमध्ये सहाय्यक दिग्दर्शक म्हणून काम केलं आहे . ‘२००६ साली एका चित्रीकरणासाठी आमच्या चित्रपटाची संपूर्ण टीम बाहेरगावी गेली होती . यावेळी दिग्दर्शक श्याम कौशल यांनी मला व्होडका पिण्यासाठी त्यांच्या खोलीत बोलावलं . त्यानंतर मी नकार देत असतानाही त्यांनी अनेक वेळा मला ड्रिंग्स करण्याची बळजबरी केली . ते इतक्यावरच न थांबता त्यांनी अचानकपणे माझ्यासमोर मोबाईल फोन धरला आणि त्यात अश्लील चित्रफीत दाखविण्यास सुरुवात केली . या प्रकाराला घाबरुन मी तेथून कसाबसा पळ काढला’ , असं नमिताने सांगितलं . दरम्यान , नमितानंतर अन्य एका महिलेनेही श्याम कौशल यांच्यावर आरोप केले असून ते फोन करुन त्रास देत असल्याचं म्हटलं आहे . ‘श्याम कौशल यांनी अनेक वेळा मला फोन करुन त्यांच्या खोलीत बोलावलं होतं . मात्र मी सतत त्यांच्याकडे दुर्लक्ष करत राहिले . मी त्यांना प्रतिसाद देत नसल्याचं लक्षात आल्यामुळे त्यांनी सेटवर माझी खिल्ली उडविण्यास सुरुवात केली’ , असा आरोप या महिलेने केला आहे . नमिता आणि या महिलेने केलेल्या आरोपांवर अद्यापतरी श्याम कौशल यांनी कोणतीही प्रतिक्रिया दिलेली नाही . मात्र # MeToo मध्ये श्याम यांचं नाव समोर आल्यामुळे पुन्हा एकदा बॉलिवूडमध्ये # MeToo ची चर्चा रंगली आहे .


बॉलिवूडमधील निर्माता - दिग्दर्शक करण जोहर हा सरोगसीच्या मदतीने जुळ्या मुलांचा बाप झाला आहे . करण जोहर स्वतः ट्विटरवरून याबाबतची माहिती जाहीर केली आहे . करण जोहरला सरोगसीच्या मदतीने झालेल्या जुळ्यांमध्ये एक मुलगा आणि एक मुलगी आहे . करणने आपल्या मुलीचे नाव ‘रुही’ , तर मुलाचे नाव ‘यश’ असे ठेवले आहे . करणचे वडील आणि दिवंगत निर्माते यश जोहर यांच्या नावावरुन यश , तर आई हिरु जोहर यांच्या नावातील अक्षरांवरुन रुही हे नाव ठेवण्यात आले आहे . मुंबईच्या अंधेरी भागातील मसरानी रुग्णालयात 7 फेब्रुवारीला या दोन बाळांचा जन्म झाल्याची माहिती आहे . मात्र महिन्याभरापासून जोहर कुटुंबाने ही गोष्ट उघड केली नाही . वडील म्हणून करणच्या नावाची नोंदणी करण्यात आली असून आईच्या नावाचा उल्लेख नाही . करण जोहरने यापूर्वी अनेक वेळा पिता होण्याची इच्छा जाहीर केली होती . भारतात 2002 पासून सरोगसी कायदेशीर आहे , मात्र आई किंवा वडील यांपैकी एक जण दाता असणे बंधनकारक आहे . गेल्या वर्षी अभिनेता तुषार कपूरनेही सरोगसीच्या माध्यमातून एका मुलाला जन्म दिला होता .


कामगारांच्या प्रश्नांसाठी आंदोलने करणारे कामगार नेते आणि मार्क्सवादी कम्युनिस्ट पक्षाचे ज्येष्ठ नेते अजित अभ्यंकर भांडवलदाराच्या भूमिकेत दिसणार आहेत . १३ जुलै रोजी प्रदर्शित होत असलेल्या ‘लेथ जोशी’ या चित्रपटात त्यांची महत्त्वाची भूमिका आहे . अमोल कागणे आणि लक्ष्मण कागणे यांच्या अमोल कागणे स्टुडिओजने या चित्रपटाची प्रस्तुती केली असून , ‘प्रवाह निर्मिती’ आणि ‘डॉन स्टुडिओज’ यांनी या चित्रपटाची निर्मिती केली आहे . मंगेश जोशी दिग्दर्शित या चित्रपटात चित्तरंजन गिरी , अश्विनी गिरी , सेवा चौहान , ओम भूतकर यांच्या प्रमुख भूमिका आहेत . अजित अभ्यंकर यांनी कामगारांच्या प्रश्नांबाबत सातत्याने आवाज उठवला आहे . त्यामुळे त्यांच्या चित्रपटातील पदार्पणाविषयी चर्चा आहे . ‘गेल्या काही वर्षांत तंत्रज्ञान बदलाची व्याप्ती आणि त्याचं स्वरूप फारच वेगानं बदलत आहे . मोठ्या यंत्रांकडून छोट्या यंत्रांकडे आणि माहिती तंत्रज्ञानाकडे वाटचाल सुरू आहे . त्यामुळे मोठ्या प्रमाणात विस्थापन होत आहे . त्याचा परिणाम असा झाला , की जगात भांडवलाला स्वातंत्र्य मिळालं आणि कामगार बंदिस्त झाला . त्यामुळे कामगाराची भांडवलाविरोधातील लढाशक्ती अधिकच क्षीण झाली . तंत्रज्ञानातील बदल अपरिहार्य असले , तरी या प्रक्रियेत कामगाराने जुळवून घेण्याबाबत काहीही विचार केला जात नाही . परिणामी तंत्रज्ञान बदलाची प्रक्रिया अमानुष होते . यंत्राचे नटबोल्ट काढून फेकावे , तशी माणसे काढली जातात , बदलली जातात . हे अतिशय वाईट आहे . याचा विचार माझ्या मनात होता . हाच विषय घेऊन मंगेश जोशी माझ्याकडे आला . मात्र , तंत्रज्ञान बदलाच्या या प्रक्रियेत कामगारांनीही हे तंत्रज्ञानाचं आव्हान त्याच्या योग्य अयोग्य विचारासहित स्वीकारणं मला महत्त्वाचं वाटतं’ , असं अभ्यंकर म्हणाले . वाचा : Alia Bhatt - Ranbir Kapoor : आलिया - रणबीरच्या रिलेशनशिपविषयी काय म्हणाली पूजा भट्ट ? मंगेशने कामगारांच्या प्रश्नांबाबतची माहिती माझ्याकडून घेतली . या विषयातली मंगेशची तळमळ पाहून मलाही त्यात रस वाटायला लागला . त्यामुळे मंगेशच्या विषयाबरोबरच त्याच्या त्या कलाप्रयत्नाशीही मी जोडला गेलो . एक दिवस अचानक त्याने चित्रपटात काम करण्याविषयी विचारलं . माझ्यासाठी ते खूपच सरप्रायझिंग होतं . कॉलेजमध्ये नाटकांतून मी काम केलं होतं . मात्र , कॅमेऱ्यासमोर कधीच अभिनय केला नव्हता . या चित्रपटातून तंत्रज्ञानात बदलातील वास्तव अधिक सकसपणे मांडण्यात आलं आहे , असंही अभ्यंकर यांनी सांगितलं .


क्रिकेटच्या मैदानात प्रतिस्पर्धी खेळाडूंमध्ये उडणारे खटके आपण आजवर पाहिले असले तरी मैदानाबाहेर खेळाडूंमध्ये असणारी मैत्रीची उदारणंही खूप आहेत . सामना सुरू असताना किंवा पॅव्हेलियनमध्ये परतत असताना प्रतिस्पर्धी खेळाडूंमध्ये रंगणाऱ्या गप्पांतून आपल्याला त्यांच्यातील मैत्री दिसून येते . तर सोशल मीडियाच्या माध्यमातूनही खेळाडूंमध्ये असणारी मैत्री आपल्याला दिसून येते . अथक प्रयत्नांच्या जोरावर संकटांवर मात करण्याची वृत्ती ठेवणाऱ्या युवराज सिंगने नुकतेच आयपीएल सामन्यादरम्यान त्याच्यातील ‘माणुसकी’चे दर्शन घडवले . दिल्ली डेअरडेव्हिल्सविरुद्धच्या सामन्यात युवीने कोणताही कमीपणा न बाळगता प्रतिस्पर्धी संघाचा फलंदाज ऋषभ पंत याच्या बुटाची लेस बांधण्यासाठी मदत केली . हैदराबादच्या १८६ धावांच्या आव्हानाचा पाठलाग करताना ऋषभ पंत तिसऱ्या क्रमांकावर फलंदाजीला उतरला होता . दरम्यान , ऋषभ पंतच्या बुटाची लेस सुटल्याने त्याला धाव घेताना अडचण निर्माण झाली . पायाला पॅड बांधलेले असल्यामुळे लेस बांधणे शक्य नसल्याने ऋषभने पॅव्हेलियनमध्ये आपल्या सहकारी खेळाडूंना मदतीचे आवाहन केले . पण दिल्लीचा खेळाडू मैदानात येण्याच्या आत युवराजने पुढाकार घेऊन ऋषभच्या बुटाची लेस बांधून दिली . युवराजच्या या ‘माणुसकी’ची फ्रेम फोटोग्राफर्सने कॅमेरात कैद केली . सोशल मीडियावर युवीचा हा फोटो चांगलाच व्हायरल झाला आणि त्याच्यावर कौतुकाचा वर्षाव सुरू झाला . खरंतर याच सामन्यात युवराजने नाबाद ७० धावांची वादळी खेळी साकारून संघाला १८६ धावांपर्यंत पोहोचवले होते . पण युवीची ही खेळी वाया गेली . दिल्लीने हैदराबादचे आव्हान ५ विकेट्स राखून गाठले . हैदराबादने सामना गमावला असला तरी युवराजने मात्र उपस्थितांची मनं जिंकली . क्रिकेटवीर सचिन तेंडुलकरनेही युवीचे कौतुक केले . ”युवराज नेहमी सर्वांचे मन जिंकतो . नेहमी सर्वांच्या मदतीसाठी तो तयार असतो . खिलाडूवृत्तीचे हे सर्वोत्तम उदारण आहे . ” , असे ट्विट सचिनने केले .


व्यायाम करताना अचानक मृत्यू झाल्याच्या घटना आपण अनेकदा ऐकतो . नुकतेच नाशिकमधील एका तरुणाचेही अशाचप्रकारे निधन झाल्याची घटना घडली . व्यायाम केल्यामुळे हृदयविकार होण्याची शक्यता कमी होते असे जर आपण एकीकडे म्हणतो . मात्र व्यायाम करतानाच अशाप्रकारे अपघात घडणार असेल तर ? धुम्रपान , जंकफुड , मानसिक व शारीरिक ताण ही हृदयविकाराचा झटका येण्याची प्रमुख कारणे आहेत . त्यामुळे जे शारिरीक व्यायाम करतात त्यांनी काही गोष्टींची विशेष काळजी घेणे गरजेचे आहे . जिममध्ये व्यायाम करताना किंवा जॉगिंग करताना मृत्यू येण्याची कारणे काय असू शकतात . कार्डिअॅक अरेस्ट – म्हणजे हृदयक्रिया बंद पडणे हृदयक्रिया बंद पडणे ही हृदयाचा झटका येण्यासारखी नाही , जे धमन्यांमध्ये अडथळा आल्यामुळे होतो . कार्डीअॅक अरेस्ट हृदयविकार असो किंवा नसो कोणालाही होऊ शकतो . हृदयाला पोहचणारा इलेक्ट्रिक करंट कमी पडणे , शरिरातील पाण्याची पातळी कमी होणे . पोटॅशियम , मॅग्नेशियम किंवा रक्तातील इतर द्रव्ये कमी होणे , पोटॅशिअम , मॅग्नेशिअम किंवा रक्तातील इतर द्रव्ये कमी होणे . पुरुषांमध्ये व्यायाम करताना मृत्यूच्या घटना जास्त घडतात . असे होण्याचे कारण काय १ ) हृदय लहान पणापासूनच कमजोर असणे . २ ) हृदय विकार आहे याची माहिती नसणे . ३ ) अचानक खूप ताकदीचा व दिर्घकाळ व्यायाम करणे . ४ ) व्यायाम झाल्यावर योग्य विश्रांती न घेणे . अयोग्य आहारच्या नावाखाली योग्य ती पोषक द्रव्य न घेणे . ५ ) पाण्याचे प्रमाण कमी करणे . लक्षणे 1 ) अचानक चक्कर येऊन खाली पडणे . 2 ) श्वासोच्छ्वास बंद पडणे 3 ) नाडीचे ठोके बंद पडणे 4 ) स्नायू आकूंचन पावणे जिममध्ये अपघाताच्या प्रसंगी काय करावे १ ) जिममध्ये प्रत्येक व्यक्तीला सी . पी . आर . ची माहिती असावी . जेणेकरुन त्या व्यक्तीला झटका आल्यानंतर काही किमान उपचार करणे शक्य होईल . कारण अशावेळी हॉस्पिटलला पोहोचेपर्यंत प्रत्येक मिनीट महत्वाचा असतो . २ ) तीव्र झटक्यानंतर श्वासोच्छ्वास चालू नसणाऱ्या रुग्णाचे सी . पी . आरमुळे रक्ताभिसरण आणि श्वसन नियमित होऊन पुढील मदत मिळेपर्यंत ती व्यक्ती जिवंत राहण्याची शक्यता वाढते . ३ ) व्यक्ती भानावर असल्यास श्वास चालू असल्यास सी . पी . आर . देऊ नका . जिवंत व्यक्तीला सीपीआर देणे घातक ठरु शकते . ४ ) श्वास , ठोके चालू नसल्यास त्या व्यक्तीच्या पाठीला उशीचा आधार देऊन छातीचा भाग उघडण्याचा प्रयत्न करा व डोके अलगद मागे टाकून तोंड उघडण्याचा प्रयत्न करा . ५ ) लवकरात लवकर रुग्णाला जवळील हॉस्पिटल मध्ये दाखल करावे . व्यायाम सुरु करण्याआधी… १ ) डॉक्टराची परवानगी घ्यावी . काही आजार असल्यास आपल्या ट्रेनरला जरुर सांगावे . २ ) अचानक कुठलाही व्यायाम चालू करु नये , योग्य माहितीनिशी व्यायाम करावा . ३ ) वार्मअप व कुलडाऊन जरुर करावे . ४ ) व्यायामामध्ये तहान लागू देऊ नये . एसीमध्ये व्यायाम करत असाल तर पाणी न चुकता प्यावे . ५ ) श्वास कधी घ्यायचा व सोडायचा हे जाणून घ्यावे . श्वास कुठेही रोखू नये . ६ ) उपाशी पोटी व्यायाम करु नये . ७ ) शरीरावर अचानक ताण वाढला तर त्याला रक्त पुरवण्यासाठी हृदयावरील ताण वाढतो व हृदयाचा झटका किंवा हृदय बंद पडण्याची शक्यता असते . ८ ) शरीरातील एकूण उर्जेपैकी ३० टक्के उर्जा मेंदू खर्च करतो . त्यामुळे मेंदूवर ताण आला की शरीरातील ऊर्जा मेंदूकडे पुरवली जाते व हा रक्तपुरवठा मेंदू व शरीरावतील इतर अवयवांना पुरवताना हृदयावर ताण येतो . ९ ) हृदयावरील ताण कमी करण्यासाठी – नियमित हलका व्यायामाने सुरुवात करावी . – पोट पूर्ण रिकामे किंवा भरलेले असू नये . – जिमबरोबर योगा , पोहणे , प्राणायाम , शुद्धिक्रिया यालाही तितकेच महत्व द्यावे . – प्राणायाम , योगा , शुध्दिक्रिया यामुळे मन व शरीर शुद्ध होतेच . तसेच हृदयाची ताकद वाढते . श्वासाची गती कमी होते व मन शांत होते . – शरीराला ऑक्सिजनचा पुरवठा व्यवस्थित होतो . – दिवसात रोज ३ ते ५ तरी ॐकार नक्की करावे . मनाली मगर - कदम , फिटनेसतज्ज्ञ


गुगलकडून २०१७ मधल्या सर्वाधिक शोध घेतलेल्या आणि ट्रेंडिंगमध्ये असलेल्या मोबाईल फोनची यादी जाहीर केली . ‘Google’s Year in Search 2017’ च्या यादीत सर्वाधिक ज्या मोबाईल फोनची माहिती शोधली गेली तो फोन होता , आयफोन ८ iPhone 8 आणि आयफोन X iPhone X . आयफोनच्या दशकपूर्तीनिमत्त अॅपलने आपले दमदार असे दोन महत्त्वाचे फोन लाँच केले . आपल्या युनिक फीचरमुळे हे दोन्ही फोन अॅपलप्रेमी तसे इतर मोबाईल युजरच्या कुतूहलाचा विषय ठरले . त्यामुळे अर्थात या फोनबद्दल अधिक माहिती जाणून घेण्यासाठी लोकांनी त्याचा सर्वाधिक शोध घेतला . जाणून घ्या २०१७मध्ये भारतीयांनी गुगलवर काय शोधले ? त्यामुळे २०१७ च्या सर्वाधिक सर्च केल्या गेलेल्या गुगलच्या यादीत आयफोन ८ आणि आयफोन X हे अनुक्रमे एक आणि दोन क्रमांकावर होते . यानंतर ‘Nintendo Switch’ या गेमिंग डिव्हाइसबद्दल जास्त शोध घेतला गेला . पण अॅपलची प्रतिस्पर्धी कंपनी सॅमसंगचा फोन मात्र या यादीत चौथ्या क्रमांकावर होता . या वर्षात मोबाईल जगतात पुनःपदार्पण केलेल्या नोकिया कंपनीचे दोन फोनही गुगलच्या यादीत पहिल्या दहामध्ये होते . यात ‘नोकिया ३३१०’ आणि ‘नोकिया ६’ हे फोन गुगलच्या यादीत अनुक्रमे सहाव्या आणि दहाव्या क्रमांकावर होते .


‘कूलपॅड’ आणि ‘ले इको’ या दोन कंपन्या मिळून ‘कूलपॅड कूल वन’ नावाचा फोन भारतीय बाजारपेठेत घेऊन आल्या आहेत . या फोनमध्ये ५ . ५ इंचाचा फुल एचडी डिस्प्ले दिला आहे आणि त्यावर कॉर्निग गोरिला ग्लास थ्री आहे , ज्यामुळे तुमच्या फोनला ओरखडे पडायची भीती आता उरणार नाही . ज्यांना फोटो काढायची आवड आहे अशांसाठी हा एक भन्नाट फोन आहे , कारण या फोनमध्ये मागील बाजूस चक्क दोन कॅमेरे दिले आहेत आणि ते पण १३ मेगापिक्सेल . शिवाय दोन फ्लॅश आहेत , ज्यामुळे तुमचे फोटो उत्कृष्ट येण्यास मदत होईल . सेल्फीची आवड असणाऱ्यांसाठी पुढील बाजूस आठ मेगापिक्सेलचा कॅमेरा दिला आहे . या मोबाइलचे दोन प्रकार उपलब्ध आहेत - ऑनलाइन आणि दुकानांमध्ये . जो फोन ऑनलाइन उपलब्ध आहे त्यात फोर जीबी रॅम आणि ३२ जीबी मेमरी देण्यात आली आहे , तर दुकानांमध्ये जो मोबाइल उपलब्ध आहे त्यात थ्री जीबी रॅम आणि ३२ जीबी मेमरी देण्यात आली आहे . या दोन्ही फोनमध्ये मेमरी कार्डसाठी जागा नाही , ज्यामुळे तुम्ही या फोनची मेमरी स्टोरेज वाढवू शकत नाही . हा मोबाइल अँड्रॉइड सिक्स या ऑपरेटिंग सिस्टीमवर चालतो . तुम्हाला मोबाइलवर गेम खेळायला किंवा चित्रपट बघायला खूप आवडतात का ? तसेच रोज तुम्ही मोबाइलचा भरपूर वापर करता का ? असं असेल तर कूलपॅड कूल वन एक उत्तम पर्याय आहे . कारण या मोबाइलमध्ये कॉलकॉमचा ६५२ ऑक्टा कोर सीपीयू आणि अड्रिनोचा ५१० जीपीयू वापरला आहे . ज्यामुळे रोजच्या वापरात व्हिडीओ बघणे , गेम खेळणे , फोटो काढणे हे तुम्ही विनाअडथळा करू शकता . आपण फोनची बॅटरी संपू नये म्हणून सोबत अजून एक फोन किंवा पॉवरबँक घेऊन जातो . पण आता तसे करण्याची गरज नाही , कारण कूलपॅड कूल वन मध्ये चार हजार एमएएचची बॅटरी देण्यात आली आहे , ज्याच्यामुळे फोनची बॅटरी एक ते दोन दिवस टिकते . या मोबाइलमध्ये दोन सीम कार्डाची तसेच टूजी , थ्रीजी , फोरजी आणि व्हीओएलटीईची सुविधा आहे . यात वायफाय , जीपीएस , ब्लू - टुथ , एफएम , यूएसबी टाईप सी ( मोबाइल चार्ज करण्यासाठी नवीन तंत्रज्ञान असलेली वायर ) आहे आणि तुमचा पेन ड्राइव्ह या मोबाइलला जोडू शकता . फोनच्या सुरक्षेच्या दृष्टीने मागील बाजूस फिंगरप्रिंट स्कॅनर देण्यात आले आहे , ज्याचा उपयोग स्क्रीन अनलॉक करण्यासाठी करू शकता . हा मोबाइल चंदेरी आणि सोनेरी या रंगांमध्ये उपलब्ध आहे . फायदेः तोटेः मोबाइल किंमतः फोर जीबी रॅम / ३२ जीबी मेमरी रु . १३ , ९९९ / - ( फक्त ऑनलाइन उपलब्ध ) थ्री जीबी रॅम / ३२ जीबी मेमरी रु . १३ , ४९९ / - ( फक्त दुकानांमध्ये उपलब्ध ) सौजन्य : लोकप्रभा


दिल्लीला हरवून पंजाबची विजयी सलामी मोहाली - के . एल . राहुलच्या विक्रमी वेगवान अर्धशतकाच्या जोरावर किंग्ज इलेव्हन पंजाबने आयपीएलमध्ये विजयी सलामी देताना दिल्ली डेअरडेव्हिल्सला सहा विकेट राखून हरविले . राहुलने १४ चेंडूंमध्येच अर्धशतकी तडाखा दिला . प्रथम फलंदाजी करताना दिल्लीला ७ बाद १६६ अशी माफक धावसंख्या उभारता आली . पंजाबने हे आव्हान सात चेंडू राखून पार केले . अश्विनच्या नेतृत्वाखाली मुजीब उर रेहमान , करुण नायर यांनीही चमक दाखविली . राहुलने आवश्यक धावगतीवर नियंत्रण मिळविल्यानंतर नायरने संयमी अर्धशतक काढले . दिल्लीला कर्णधार गंभीरच्या अर्धशतकामुळे चांगली सुरवात करता आली , पण डावाच्या मध्यास त्यांची घसरण झाली . ३ बाद १११ वरून रिषभ पंतचा झेल मुजीबच्या चेंडूवर अँड्य्रू टायने घेतला . पुढील षटकात गंभीर बाद झाला . आणखी एक विकेट गेल्यानंतर दिल्लीची ६ बाद १२५ अशी घसरण झाली . अखेरीस ख्रिस मॉरीसने उपयुक्त भर घातल्यामुळे दिल्लीला १६० धावांचा टप्पा पार करता आला . संक्षिप्त धावफलक दिल्ली डेअरडेव्हिल्स - २० षटकांत ७ बाद १६६ ( गंभीर ५५ - ४२ चेंडू , ५ चौकार , १ षटकार , रिषभ पंत २८ - १३ चेंडू , ४ चौकार , १ षटकार , ख्रिस मॉरीस २७ , अश्विन ४ - ० - २३ - १ , मुजीब उर रेहमान ४ - ० - २८ - २ ) पराभूत विरुद्ध किंग्ज इलेव्हन पंजाब - १८ . ५ षटकांत ४ बाद १६७ ( राहुल ५१ - १६ चेंडू , ६ चौकार , ४ षटकार , करुण नायर ५० , डेव्हिड मिलर नाबाद २४ , ट्रेंट बोल्ट ३ . ५ - ० - ३४ - १ ) राहुलचा धावांचा सिक्वेन्स ० , २ , ० , ६ , ४ , ४ , ६ , ४ , १ , ४ , ६ , ६ , ४ , ४ राहुलचा तडाखा ट्रेंट बोल्टकडून पहिल्या षटकात १६ धावा वसूल अमित मिश्राकडून २४ धावा यापूर्वी युसूफ पठाण व सुनील नारायण यांचे प्रत्येकी १५ चेंडूंत अर्धशतक


ऑस्कर पुरस्कार कोणाला मिळणार ? ‘ला ला लँड’ , ‘मूनलाइट’ की ‘फेन्सेस’चे वर्चस्व या पुरस्कार सोहळ्यात पाहायला मिळणार ? असे बहुविध प्रश्न चाहत्यांना जसे पडतात तसेच ते कलाकारांनाही पडत असतात . ऑस्करच्या सोहळ्याची सध्या जय्यत तयारी सुरु आहे . स्टेज , बॅकस्टेज , रेड कार्पेट , सेलिब्रिटींची एण्ट्री , माइक , लाइट्स आणि अशा बऱ्याच गोतावळ्यामध्ये सध्या कॅलिफोर्निया तयार होत आहे . ऐटित येणारे कलाकार , कॅमेरासमोर त्यांचं ते स्मितहास्य आणि महागडे , कलात्मक कपडे कसे असतील याविषयीसुद्धा अनेकजण त्यांचा अंदाज बांधत आहेत . ऑस्कर पुरस्कार सोहळ्याच्या उत्साहपूर्ण वातावरणात आणखी एका गोष्टीबद्दल बऱ्याच जणांच्या मनात कुतूहल असते ती गोष्ट म्हणजे ऑस्करनंतर होणारी ‘अफ्टर पार्टी’ . पुरस्कार सोहळा पार पडल्यानंतर सर्वच सेलिब्रिटी आणि त्या सोहळ्याला उपस्थिती लावलेल्या प्रत्येकाची झलक या आफ्टर पार्टीमध्येही पाहायला मिळते . या अफ्टर पार्टीचा मेन्यू काय असणार , कोणत्या शेफने हा मेन्यू ठरवला आहे आणि पार्टीत सर्वात जास्त धम्माल कोण करणार याविषयी आता बऱ्याच चर्चा रंगू लागल्या आहेत . ‘द गव्हर्नर्स बॉल’ ही ऑस्कर पुरस्कार सोहळ्यानंतर पार पडणारी अधिकृत अफ्टर पार्टी आहे . या ठिकाणी पुरस्कार विजेती कलाकार मंडळी त्यांच्या पुरस्कारासह येतात . इतर उपस्थितांच्या शुभेच्छांचा स्वीकार करत आणि सर्वांची गळाभेट घेत या पार्टीची शोभा वाढतच जाते . आनंद , मैत्री , गप्पा आणि भरपूर खाणं - पिणं या पार्टीतील महत्त्वाच्या गोष्टी आहेत . या सर्व उत्साही वातावरणाला झाक असते ती म्हणजे सोफेस्टिकेशनची . यंदाच्या गव्हर्नर्स बॉल पार्टीसंबंधीची काही माहिती द इंडिपेंडंट या संकेतस्थळाने प्रसिद्ध केली आहे . यंदाच्याही ऑस्कर अफ्टर पार्टीची धुरा ऑस्ट्रीयन वंशाच्या एका अमेरिकन शेफने सांभाळली आहे . शेफ वोल्फगँग पक गेल्या २३ वर्षांपासून ऑस्करच्या अफ्टर पार्टीची धुरा सांभाळत आहेत . या पार्टीसाठी विविध पदार्थांची एक लांबलचक यादीच तयार करण्यात आली आहे . ‘सेव्हरी बाइट्स’ , ‘डेसर्ट स्टेशन’ , ‘सुशी स्टेशन’ असे विविध विभाग करत जीभेचे चोचले पुरविण्यासाठी पक यांनी पदार्थ निश्चित केले आहेत . ‘कोरिअन स्टेक टार्टेअर ऑन पफ्ड राइस’ , ‘बेक्ड पोटॅटो विथ कॅविअर’ , ‘लॉब्स्टर कॉर्न डॉग्स’ या पदार्थांसोबतच आणखीही बरेच पदार्थ या यादीत पाहायला मिळणार आहेत . लज्जतदार पदार्थ , पार्टीचा माहोल आणि त्यालाच काहीशी आलिशान जोड देणारे खास पदार्थही या पार्टीमध्ये असणार आहेत . या पार्टीमध्ये गोडाच्या पदार्थांचेही बरेच प्रकार असणार आहेत . ऑस्कर पुरस्कारांची प्रतिकृती असणारे चॉकलेट्सही या पार्टीमध्ये सर्वांनाच मिळणार आहे . त्यामुळे ज्यांना पुरस्कार सोहळ्यात मानचिन्ह मिळणार नाही त्यांनी निराश होण्याचं काहीच कारण नाही . कारण या चॉकलेटच्या प्रतिकृतीच्या रुपात प्रत्येकजण ऑस्कर त्यांच्यासोबत नेऊ शकणार आहे असे शेफ वोल्फगँग इंडिपेंडंटसोबत संवाद साधताना म्हणाले . ‘स्लो कुक्ड चिकन पॉट पाय विथ ब्लॅक ट्रफल्स’ हा पदार्थ जॉन ट्रवोल्टा , बार्बरा स्ट्रेसँड आणि वायोला डेव्हिस यांच्या खास शिफारसीवरुन मेन्यूत ठेवण्यात आला आहे . या मेन्यूमधील आणखी एक खास पदार्थ म्हणजे ‘गोल्ड डस्टेड पॉपकॉर्न’ . नावातूनच एक वेगळा रुबाब झळकतो आहे ना ? कलाकारांच्या कलेचे कौतुक झाल्यानंतर ऑस्करच्या अफ्टर पार्टीमध्येसुद्धा मौजमजा आणि उत्साहाचे वातावरण पाहायला मिळणार यात शंकाच नाही . विविध रंगांचे , चवीचे आणि आकाराचे खाद्यपदार्थ या पार्टीची शोभा , शोभा म्हणण्यापेक्षा पार्टीची चव वाढवणार आहे असेच म्हणायला हवे .


गाडी चालवत असताना मोबाईलवर बोलणे गुन्हा आहे . यामुळे अनेक अपघात झाल्याचे आपण नियमित पाहतो . मात्र , एखादा महत्त्वाचा फोन आल्यास आपण नियमाकडे आणि सुरक्षेकडे दुर्लक्ष करुन फोन उचलतो . पण तंत्रज्ञानाने केलेल्या प्रगतीमुळे आता ड्रायव्हिंग करताना आपोआप डू नॉट डिस्टर्बची सुविधा सुरु होणार आहे . नुकत्याच लाँच झालेल्या गुगलच्या पिक्सल फोनमध्ये यासाठी एक खास सेंसर सुविधा बसविण्यात आली आहे . गुगलने पिक्सल फोनसोबत ‘पिक्सेल एंबिएंट सर्विसेज’ नावाचे नवे अॅप देखील सुरु केले आहे . या अॅपच्या स्क्रीनशॉट मध्ये एक ऑटोमेटिक सेटिंग आहे ज्यामुळे युजर ड्रायव्हिंग करत असल्याचा अंदाज येतो आणि डीएनडी सेवा सुरु करतो . अॅपल आणि सॅमसंगच्या स्मार्टफोनमध्ये देखील ‘डीएनडी’ मोड देण्यात आला आहे . हे फोन लाँच झाले असले तरीही ग्राहकांना ते नोव्हेंबरमध्ये उपलब्ध होणार आहेत . नुकतीच या फोनची फिचर्स लीक झाली होती . पिक्सेल २ आणि पिक्सेल २ XL हे हायटेक फीचर्स असणारे स्मार्टफोन अॅपलला टक्कर देण्याची शक्यता तज्ज्ञांकडून व्यक्त होत आहे . या दोन्ही फोनच्या बॅटरी बॅकअपविषयीच्या चर्चांना उधाण आले असून पिक्सेल २ मध्ये २७०० मिलीअॅम्पिअर्सची आणि पिक्सेल २ XL मध्ये २५२० मिलीअॅम्पियर्सची बॅटरी असेल असे बोलले जात आहे . याशिवाय फोनमध्ये फास्ट चार्जिंग फीचर असेल . तसेच कॅमेरा , स्टोरेज , उत्तम स्क्रीन अशी अनेक फिचर्स यामध्ये देण्यात आली आहेत . या नवीन फिचरमुळे अपघातांचे प्रमाण कमी होईल असे म्हटले जात आहे .


कलाविश्व आणि ग्लॅमर जगताची सुरेख सांगड घालणाऱ्या ‘कान फिल्म फेस्टिव्हल’ला नुकतीच सुरुवात झाली . आंतरराष्ट्रीय पातळीवर ‘कान’चं महत्त्व पाहता विविध कलाकारांची या दिमाखदार सोहळ्याला हजेरी असणार अशी अपेक्षा सर्वांना होती . त्यातही बॉलिवूड कलाकारांच्या उपस्थितीकडेही अनेकांचं लक्ष लागून राहिलं होतं . दीपिका पदुकोण , सोनम कपूर , ऐश्वर्या राय बच्चन ‘कान’मध्ये कोणत्या नव्या रुपात प्रेक्षकांसमोर येणार याविषयीच्याच चर्चा रंगत असताना या अभिनेत्रींच्या यादीत मल्लिका शेरावतने सरप्राइज एण्ट्री घेतली . कान २०१७ च्या दिमाखदार सोहळ्याला सुरुवात झाली असून , यामध्ये अभिनेत्री मल्लिकाने याबाबतचा आनंद व्यक्त करत काही ट्विट केले . ऑफ व्हाइट रंगाच्या सुरेख गाऊनमध्ये मल्लिका रेड कार्पेटवर अवतरली होती . मुख्य म्हणजे बरेच दिवस चित्रपटसृष्टीपासून दूर राहिलेल्या मल्लिकाच्या या नव्या लूकची अनेकांनी प्रशंसा केली . तिने आपला पोशाख आणि ज्वेलरी डिझाइन करणाऱ्यांचेही आभार मानले . सध्या मल्लिका चित्रपटसृष्टीत सक्रिय नसली , तरीही अशा कार्यक्रमांना तिची उपस्थिती नेहमीच चर्चेचा विषय ठरते . दरम्यान , यंदाच्या कान फिल्म फेस्टिव्हलमध्ये १९ - २० मे या दोन दिवसांमध्ये ऐश्वर्या राय बच्चन आणि २१ - २२ मे या दोन दिवसांमध्ये अभिनेत्री सोनम कपूरचा जलवा ‘कान’मध्ये पाहता येणार आहे .


दुष्काळाने बेजार असलेले क्रिकेट चाहते दक्षिण आफ्रिकेच्या भारतावरील निर्विवाद वर्चस्वाची आशा बाळगून न्यूलॅंड्स मैदानाकडे सकाळपासूनच गर्दी करत होते . सामना सुरू होण्यापूर्वी दीड तास आलेले चाहते उत्साहात होते ; पण पावसाने तिसऱ्या दिवशी अविरत खेळी करत हुकूमत राखली . क्रिकेटचा आनंद हिरावल्यापेक्षा पाऊस आल्याचाच आनंद चाहत्यांना जास्त होता . लहानग्यांच्या या उत्साहावर केप टाउनच्या लहरी हवामानाने पाणी ओतले . केप टाउनवासीयांबरोबर भारतीय संघही एक प्रकारे सुखावला होता . बॅकफूटवर गेलेल्या भारतीय संघाला सामना वाचवायचा दृष्टीने वाया गेलेला एक दिवस मोलाचा ठरणार आहे . त्यातच उद्या चौथ्या दिवशी सकाळच्या सत्रातही पावसाची खेळी अपेक्षित आहे . तिसऱ्या दिवशी पाऊस पडणार हा दक्षिण आफ्रिका हवामान खात्याचा अंदाज खरा ठरला . सकाळपासून सुरू झालेला पाऊस दुपारपर्यंत थांबलाच नव्हता . उपाहारानंतर पावसाने काहीसा ब्रेक घेतला . ग्राउंड्समननी काम सुरू केले . सुपरसॉपर मैदानात आले ; पण कव्हर काढण्याची प्रक्रिया पूर्ण होत असतानाच पुन्हा पाऊस आला आणि अखेर दिवसाचा खेळ रद्द झाला . चौथ्या आणि पाचव्या दिवशी ९८ षटकांचा खेळ करण्याचे ठरले ; पण सोमवारी ठरलेल्या वेळेनुसारच खळ होईल . दक्षिण आफ्रिकेकडे एकंदरीत १४२ धावांची आघाडी आहे आणि त्यांच्या आठ विकेट्स शिल्लक आहेत . भारतीय संघाने एकंदरीत चित्र पाहून इनडोअर सरावास पसंती दिली . पावसाने येथील लोकांच्या तोंडचे पाणी दोन वर्षांपासून पळवले आहे . केपटाउनला अनेक जिवंत पाण्याचे झरे आहेत . तेथून पाणी नेण्यासाठी उंची मोटार कारमधून लोक येतात आणि आपल्या बाटल्या , कॅन्समध्ये पाणी भरून घरी नेतात . अर्थातच अनेक जण पाऊस ओढ देत असल्यामुळे त्रासले होते . आता त्यांची चिडचीड नक्कीच कमी होईल . पावसामुळे एका दिवसाचा खेळ झाला नाही तरी काही फरक पडत नाही . खेळापेक्षा जीवन महत्त्वाचे आहे , आम्ही चाहत्यांचा उत्साह जाणतो , असे भारतीय संघातील काही खेळाडूंनी सांगितले .


दोन ऑलिंपिक पदके जिंकणारा मल्ल सुशीलकुमारच्या आंतरराष्ट्रीय पुनरागमनाला दुखापतीचा ब्रेक लागला आहे . आशियाई विजेतेपद स्पर्धा तोंडावर आलेली असताना सुशीलने गुडघा दुखापतीचे कारण देत माघार घेतली . आशिया पात्रता स्पर्धेसाठी त्याने हरविलेल्या आणि त्याच्याबरोबरच वाद झालेला प्रवीण राणाच आता या आशियाई विजेतेपद स्पर्धेत जाणार आहे . ही स्पर्धा कझाकिस्तान येथे २७ फेब्रुवारी ते ४ मार्च या दरम्यान होत आहे . ऑलिंपिक पदकानंतर सुशीलकुमार आखाड्याच्या बाहेरच अधिक गाजला आहे . रिओ ऑलिंपिकसाठी नरसिंग यादव पात्र ठरल्यानंतर वाद गाजू लागले आहेत . राष्ट्रीय अजिंक्यपद स्पर्धेत अखेरच्या तीन लढतीत प्रतिस्पर्ध्यांनी घेतलेली माघार आणि यामध्ये समावेश असलेल्या प्रवीण राणाने उभे केलेले आव्हान ; तसेच पोलिसांत केलेली तक्रार यामुळे सुशीलकुमार चर्चेत राहिला आहे . आगामी राष्ट्रकुल स्पर्धा आणि त्यानंतरची आशियाई स्पर्धा यावर सुशीलने लक्ष केंद्रित केले आहे . त्यासाठी राणाविरुद्धची पात्रता लढत त्याने जिंकली होती ; परंतु त्या लढतीत सुशीलकुमारच्या समर्थकांनी आपल्याला मारहाण केल्याची आणि जिवे मारण्याची धमकी दिल्याची पोलिसात तक्रार केली होती . त्यानंतर झालेल्या कुस्ती लीगमध्ये सुशीलने माघार घेतली होती . पात्रता सामन्यातच आपला गुडघा दुखावला होता , त्यातून अजून तंदुरुस्त झालो नसल्याचे सुशीलने सांगितले आहे . कुस्ती लीग संपल्यानंतर राणाच्या तक्रारीवर चौकशी सुरू होणार होती ; तसेच कुस्ती महासंघानेही सुशीलला नोटीस दिलेली आहे . या सर्व पार्श्वभूमीवर सुशीलने दुखापतीचे कारण देत माघार घेतली असावी , अशी चर्चा भारतीय कुस्ती वर्तुळात सुरू आहे . आशियाई अजिंक्यपद स्पर्धा नव्या गटानुसार आणि दोन दिवसांची ( दुसऱ्या दिवशी पदकांच्या लढती ) होणार आहे . या बदलत्या रचनेसाठीही सुशील अजून मानसिकदृष्ट्या तयार नसावा , अशीही चर्चा आहे .